10 Jenis Burung Terbang Paling Pantas Di Dunia

semua tahu bahawa mod pengangkutan paling cepat dan laju adalah penerbangan. Dalam dunia haiwan pula, burung adalah haiwan terpantas dari segi kelajuan. Kebanyakan haiwan menggunakan kelajuan mereka sebagai senjata utama untuk memburu mangsa atau melarikan diri dari pemangsa.

Saintis telah menemui kira-kira 10,000 spesies burung dari seluruh dunia. Terdapat sesetengah daripada burung ini terbang lebih pantas daripada yang lainnya. Berikut adalah senarai 10 ekor burung yang terbang dengan kelajuan terpantas di dunia.

Burung spesies Albatross Berkepala Kelabu ini adalah burung ke-10 terpantas di dunia. Burung ini juga dikenali dengan nama "Mollymawk Berkepala Kelabu" adalah seekor burung laut yang banyak terdapat di Lautan Selatan.

Seperti namanya, burung ini mempunyai kepala yang berwarna kelabu. Ia mempunyai ukuran sayap 2.2 meter panjang dan boleh menyerang dengan kelajuan maksimum 129km sejam. Spesies burung ini banyak menghabiskan hidup mereka di perairan lautan sepanjang hayatnya, oleh itu spesies burung ini mengeluarkan cecair peluh mengandungi garam bagi membuang lebihan garam dalam badan.

Burung Gyrfalcon ini merupakan burung yang terbesar di kalangan spesies falcon. Burung Gryfalcon ini juga dikenali dengan hanya nama Gyr. Spesies burung ini banyak terdapat di kepulauan Amerika Utara, Eropah dan Asia.

Corak yang terdapat pada burung ini menyerupai corak seperti marmar hitam dan putih. Walaupun merupakan spesies burung falcon terbesar, burung Gyrfalcon ini sebenarnya adalah pemburu yang handal. Mereka sentiasa memburu burung yang lebih kecil seperti Ptarmigan dan Unggas Air. Walaupun memburu dalam keadaan lapar, mereka boleh terbang dengan kelajuan 128km sejam.

Merganser Dada Merah ini adalah spesies itik dan mempunyai dada yang tebal pada bahagian dada, menjadinya sebagai aspek utama untuk mengenali spesies itik ini. Itik-itik menyelam ini banyak terdapat di kawasan Eropah, Asia, Amerika Utara dan juga Greenland.

Tahukah anda kelajuan maksimum itik Merganser ini terbang iaitu 161km sejam sebenarnya dirakamkan dari dalam pesawat? Ia sememangnya sejenis spesies itik yang begitu unik. Dengan kelajuan purata sebanyak 130km sejam, mereka menggunakan kepantasan ini untuk menyelam dengan lebih cepat bagi menangkap ikan laut, serangga kecil dan katak.

Angsa Bersayap Pemacu ini adalah campuran dari jenis spesies itik liar dan angsa dan banyak terdapat di kawasan tanah lembap di sub-Sahara Afrika. Pada dasarnya burung ini adalah berbahaya jika dimakan, kerana ia mengandungi racun berpunca daripada dietnya.

Antara dietnya yang mengandungi racun adalah kumbang lepuh yang mempunyai racun kantharidin. Sekiranya angsa ini mengandungi lebih daripada 10 mg kantharidin dalam badannya, maka ia akan memudaratkan manusia yang memakannya.

Berbalik pada segi kelajuan, angsa liar ini mempunyai kelajuan purata selaju 141km sejam kerana sayapnya yang kuat. Burung yang merupakan angsa liar terbesar ini mempunyai purata lebar sayap 200 cm panjang.

Anda mesti tidak menyangka bahawa burung Merpati Batu yang biasa kita lihat di negara kita setiap hari, merupakan antara burung paling laju dalam dunia. Spesies burung merpati ini boleh mencapai kelajuan purata dengan menutup sayapnya dan meluncur ketika di udara sehingga mencecah 148.8km sejam.

Burung ini hanya terdapat di kawasan Eropah Selatan, Asia Selatan dan Afrika Utara sahaja. Burung Merpati Batu ini adalah salah satu spesies burung tertua di dunia berdasarkan bukti fosil yang ditemui para pengkaji.

Dengan mempunyai populasi sebanyak 17-28 juta ekor di Eropah sahaja, burung ini dikatakan salah satu burung terbanyak dari segi populasi. Burung jenis ini juga terbang pada ketinggian rendah dan sering dilihat berada di kawasan kediaman manusia.

Burung Frigat atau dikenali juga sebagai Burung Simbang Besar ini mempunyai penampilan fizikal yang agak unik dan menarik. Burung jantan spesies ini mempunyai kantung berwarna merah pada dadanya dan digunakan untuk menarik perhatian burung betina semasa musim mengawan dengan menjadikan dadanya seakan mengembung.

Burung Frigat betina pula mempunyai dada yang berwarna putih yang juga digunakan untuk menarik perhatian burung jantan. Burung Frigat merupakan salah satu spesies burung terbesar di lautan tropika dan subtropika. Apa yang agak pelik, burung Frigat ini ada kalanya menjadikan burung kecil yang lain sebagai mangsa.

Dari segi penerbangan pula, burung Frigat ini mempunyai kelajuan purata 152.8km sejam. Ia mampu terbang dengan laju disebabkan kelebihan nisbah lebar sayap dan berat badannya, walaupun mempunyai tanggungan tambahan. Disebabkan hal ini juga mereka merupakan pemangsa yang hebat di perairan lautan. Antara mangsa lain mereka adalah ikan kecil dan sotong.

Burung Eurasian Hobby ini merupakan spesies falcon yang lebih kecil dari segi struktur badannya. Ia juga dikenali sebagai "Falco" dalam bahasa Yunani yang merujuk kepada cakarnya. Spesies burung Eurasian Hobby ini sebahagian besarnya mendiami kawasan di Eropah, Asia dan Afrika.

Sebenarnya, spesies burung ini sebenarnya adalah pendatang jarak jauh. Kajian mendapati spesies burung ini akan terbang ke lokasi berlainan yang agak jauh untuk bertelur. Mereka juga adalah salah satu spesies burung yang melakukan migrasi jarak jauh.

Ini menerangkan mengapa spesies Eurasian Hobby ini adalah salah satu burung terpantas dalam dunia. Salah satu lagi kelebihan kepantasan burung ini dapat membantu mereka dalam memburu mangsa seperti burung kecil yang lain, serangga dan juga tikus.

Burung Layang-layang Leher Putih ini banyak ditemui di kawasan Asia, Eropah Barat dan juga beberapa bahagian di Great Britain, Sweden dan Norway. Burung kecil ini sememangnya luar biasa kerana mempunyai purata kelajuan 168.9km sejam.

Burung Layang-layang Leher Putih ini juga dikenalpasti sering menghabiskan masa di udara daripada berada di darat. Burung ini boleh terbang dengan sempurna tanpa sebarang geseran. Burung yang mempunyai ekor berbentuk jarum ini mempunyai purata berat sebanyak 120gram bagi burung dewasa.

Helang bukan hanya efisyen ketika terbang tinggi di atas awan tetapi ia juga boleh terbang dengan begitu cepat sekali. Burung Helang Emas ini merupakan spesies helang yang paling pantas. Spesies helang ini banyak terdapat di kawasan Hemisfera Utara.

Mereka juga terkenal dengan keupayaan hebat dalam menangkap mangsa. Selain memiliki mata yang sangat tajam dan penglihatan yang jauh, mereka juga mempunyai kaki yang kuat sehingga boleh menyeret seekor kambing dewasa.

Dengan kelajuan hampir dua kali ganda berbanding burung ke-3 terpantas, Helang Emas ini menggunakan kelajuannya untuk memburu beberapa mangsa yang bergerak pantas di tanah seperti arnab, marmot dan tupai tanah. Helang Emas ini mempunyai kelajuan maksimum sebanyak 321km sejam, manakala ketika tidak memburu, mereka boleh mengekalkan kelajuan 48km sejam di udara.

Peregrine Falcon ini adalah burung terpantas di dunia. Malah, ia juga merupakan yang terpantas dalam dunia haiwan. Dengan kapasiti maksimum selaju 389.4km sejam bagi burung dewasa Peregrine Falcon ini, tidak hairanlah jika diberi gelaran sedemikian kerana menghampiri kelajuan sebuah supercar paling pantas di dunia.

Burung yang juga dikenali sebagai Peregrine ini juga terdapat di kebanyakan benua di dunia. Para pengkaji mendapati Peregrine Falcon ini mempunyai lebih kurang 17-19 subspesies. Spesies burung betina dewasa mempunyai berat purata 700gram - 1.5 kg manakala burung jantan dewasa pula mempunyai berat 700gram hingga 1kg.

Burung Peregrine Falcon ini diketahui menjadikan burung kecil lain sebagai mangsa mereka. Burung ini juga banyak dibela dan dilatih untuk tujuan memburu, menghalau burung perosak dan pelbagai kegunaan lagi.


Terasing Di Rusia Selama 42 Tahun; Tak Tahu Berlaku Perang Dunia Kedua - Keluarga Lykov

Taiga Siberia adalah salah satu tempat paling terpencil di dunia. Ia juga merupakan salah satu kawasan yang paling sukar untuk dilalui dan hampir mustahil untuk manusia tinggal di sana.

Musim sejuk yang sangat lama dengan cuaca yang sangat ekstrem membuatkannya tidak sesuai kediaman manusia dan menjadikan tempat ini sebagai hutan belantara terbesar di dunia.

Kawasan seluas 13.2 juta kilometer persegi (40 kali ganda keluasan Malaysia) meliputi sekitar 10% permukaan tanah Bumi dan hampir keseluruhannya menjadi habitat haiwan.

Dari beruang dan musang pada siang hari hinggalah ke serigala yang berburu pada waktu malam, taiga Siberia didiami oleh haiwan yang dapat bertahan hidup dengan kesejukan melampau.

Bercakap tentang suhu yang sangat sejuk, suhu purata kawasan ini adalah di bawah paras beku manakala musim panas tidak bertahan lama di sini.

Anda mungkin pernah terdengar kisah tentang tentera Jepun yang kadang-kala muncul dari hutan, bersembunyi sejak Perang Dunia Kedua.

Satu kisah seperti itu adalah mengenai Shoichi Yokoi, tentera Jepun, yang tinggal di Hutan Guam selama 28 tahun selepas berakhirnya Perang Dunia II.

Pada tahun 1978, ahli geologi Rusia di Siberia terserempak dengan sebuah keluarga berlima yang telah tinggal di sini secara terasing selama lebih dari 40 tahun.

Ia adalah keluarga Lykov, keluarga Old Believers yang tinggal sebagai pertapa di kawasan taiga yang jauh terpencil, di Pegunungan Sayan di Siberia Selatan dari tahun 1936 sehinggalah ahli geologi tersebut menjumpai mereka pada tahun 1978.

Mereka ditemui kira-kira 240 kilometer dari penempatan yang terdekat di mana ia tidak pernah diterokai.

Sebelum tahun 1936, keluarga Lykov tinggal di wilayah Rusia namun selepas peronda Soviet membunuh saudara Karp Lykov, dia mengumpul ahli keluarganya dan melarikan diri ke taiga Siberia yang sangat luas.

Selepas kejadian itu, mereka tidak pernah lagi dilihat atau ditemui sesiapa. Selama lebih empat dekad, Karp Lykov bersama isteri dan anak-anaknya, tinggal di pondok kayu hanya beberapa kilometer dari sempadan Mongolia.

Menurut artikel dari Smithsonian, ketika keluarga Lykov pertama kali memutuskan untuk pergi ke taiga Siberia, mereka hanya berempat, iaitu Karp Lykov; isterinya, Akulina; anak mereka Savin dan Natalia.

Dua lagi anak dilahirkan di dalam hutan tersebut iaitu Dmitry pada tahun 1940 dan Agafia pada tahun 1943.

Sebuah kitab Injil dan buku doa lama yang dibawa oleh keluarga Lykov bersama mereka cukup untuk anak-anak mereka belajar membaca dan menulis.

Namun untuk meneruskan hidup di kawasan itu adalah cabaran sebenar yang mereka hadapi.

Makanan mereka kebanyakannya terdiri daripada buah beri dan sayur-sayuran Siberia yang ditanam sendiri. Selain itu, mereka belajar bagaimana untuk memburu tanpa senjata atau busur.

Kehidupan yang sememangnya sudah sukar menjadi semakin buruk bagi keluarga ini pada penghujung tahun 1950-an apabila isteri Karp iaitu Akulina meninggal dunia akibat kelaparan, meninggalkan Karp dan anak-anaknya meneruskan hidup di hutan Siberia.

Apabila ahli geologi tersebut menemui mereka, mereka terkejut dengan keadaan keluarga ini yang masih hidup dalam keadaan zaman pertengahan.

Walau bagaimanapun, Karp Lykov tetap menyambut orang yang tidak dikenali itu. Smithsonian melaporkan bahawa pada mulanya, mereka menolak semua yang ditawarkan oleh ahli geologi tersebut kecuali satu perkara, iaitu garam.

Sudah 40 tahun Karp tidak merasai garam dan dia tidak dapat menolak tawaran itu.

Lebih memeranjatkan, keluarga Lykov langsung tidak sedar tentang berlangsungnya Perang Dunia II atau hakikat bahawa manusia telah sampai ke bulan.

Apabila ahli geologi tersebut mula mendapatkan kepercayaan mereka, keluarga ini dapat melihat "kejaiban" kehidupan moden.

Pada musim luruh tahun 1981, tiga daripada empat orang anak Karp iaitu Dmitry, Natalia, dan Savin meninggal dunia dalam beberapa hari berselang.

Dua daripadanya disebabkan oleh kegagalan buah pinggang dan satu lagi disebabkan radang paru-paru.

Ahli geologi tersebut cuba meyakinkan Karp dan anak perempuannya Agafia untuk berpindah ke kawasan saudara-mara mereka di sebuah kampung 240 kilometer dari tempat mereka namun ditolak setiap kali ditawarkan.

Karp Lykov meninggal dunia pada 16 Februari 1988 manakala anak perempuannya Agafia kekal tinggal berseorangan di gunung di Siberian taiga.


Pelajari 12 Loghat/Dialek Kedah Kebiasaan dan Kegunaannya

Bahasa Melayu Kedah ialah salah satu cabang Bahasa Melayu yang digunakan oleh penutur di wilayah Utara Semenanjung Malaysia. Bahasa Austronesian ini dituturkan oleh penduduk di sekitar Kedah, Pulau Pinang, bahagian utara Perak dan juga Perlis. Sebahagian masyarakat Selatan Thailand seperti Satun dan Trang juga menjadikan Bahasa Melayu Kedah sebagai bahasa perantaraan di kalangan mereka.

Loghat atau dialek utara ini berbeza mengikut kawasan. Penduduk yang tinggal di Alor Setar, misalnya, mempunyai subdialek berlainan dengan mereka yang tinggal di Baling, Sik dan Kubor Panjang.

Jika anda mempunyai rakan atau saudara dari Kedah, mungkin anda merasakan mereka bercakap sedikit kasar dan riuh-rendah. Namun, orang Kedah sebenarnya lembut-lembut belaka dan kemeriahan jelas timbul setiap kali ada orang Kedah datang menyapa. Seorang warga Kedah yang datang boleh jadi bagaikan sepuluh orang riuhnya.

Khas untuk pembaca Iluminasi, mari kita kenali beberapa perkataan asas Kedah dan cara penggunaannya:

Contoh ayat: Kucin tu dok tak dok tiba-tiba mai rengau ceq taksat.

Contoh ayat: Lepaih viral ja kedai coq pisang mak nakan ceq tu, semua orang pakat nyerama nak pi beli.

(Selepas tular gerai cucur pisang ibu saudara saya itu, ramai orang berebut-rebut datang ingin membeli di situ.)

Contoh ayat: Tak sangka laki Che Nab tu jenih rabung masuk ayaq macam kita jugak noh.

(Tak sangka suami Che Nab itu jenis banyak cakap, gila-gila macam kita juga ya.)

Contoh ayat: Lepaih putuih cinta dengan marka dia, Own tak lalu makan sampai serah badan dia.

(Selepas putus cinta dengan teman wanitanya, Khairul tidak berselera untuk makan sehingga kurus badannya.)

Contoh ayat: Piah, pi tengok anak hang sat tu, takut jatuh tetomoih. Dia dok rabat ghusi cari apa tatau kat dapoq.

(Piah, pergi tengok anak awak itu, takut dia jatuh tersungkur. Dia panjat kerusi mencari entah apa barang di dapur.

Contoh ayat: Awat hang seregum sangat nak pi inteviu ni?

Contoh ayat: Aku rasa hang tak dan la nak ligan lampu hijau sebelum kona depan tu.

(Saya rasa awak tak sempat untuk mengejar lampu hijau sebelum membelok di hadapan.)

Contoh ayat: Pa'an tu mentang dah femes masuk tv, jalan bertuh bahu dengan aku pun dia buleh buat tak kenai.

(Mentang-mentang Farhan sudah popular dan muncul di kaca TV, jalan berlanggar bahu dengan saya pun dia pura-pura tidak mengenali.)

Contoh ayat: Hang ni baloq liat sunggoh, kira nak lena ja dari cerah sampai kelam.

(Awak ni pemalas betul, asyik tidur saja dari siang sampai ke malam.)

Contoh ayat: Pedo sikit bawak ayaq tu, satgi tumpah jenuh nak lap.

(Berhati-hati ketika membawa air itu. Jika tumpah nanti, bersusah-payah pula untuk dilap)

Contoh ayat: Hang tak cerok ayaq ka tiap kali pi bilik ayaq? Haring betui bau kencin hang.

(Awak tak simbah airkah setiap kali ke tandas? Hancing betul bau air kencing awak.)

Contoh ayat: Pidoih ligan kawaq tu sampai depan lau Bang Man, paihtu depa dok begomoi sampai tok pengulu mai.

(Firdaus mengejar pencuri itu sampai depan reban ayam Abang Man. Kemudian mereka bergaduh/bergusti sehingga ketua kampung sampai.)


Asal-Usul Nama Jenis Rumah Yang Biasa Kita Gunakan

Rumah menjadi salah satu perkara yang kerap menjadi sebutan masyarakat kita. Ramai yang mengimpikan mahu ada banglo. Ramai juga yang mengeluh harga rumah terlalu tinggi, di luar kemampuan.

Wujud banyak istilah yang kita gunakan dalam menerangkan bentuk-bentuk jenis rumah yang kita diami, sekiranya soalan tersebut diajukan pada kita. Ada yang tinggal di rumah banglo, apartment, kondominium, teres atau rumah flat.

Pernahkah anda tertanya kenapa kita menggunakan istilah-istilah tersebut dalam menggambarkan bentuk rumah yang kita diami? Berikut adalah keterangan ringkas asal-usul nama jenis rumah yang besar kemungkinan setiap hari kita gunakan, dalam perbualan kita seharian.

'Banglo' adalah gelaran yang diberikan kepada rumah sebuah-sebuah yang tidak bersambung dengan mana-mana rumah lain. Percayakah anda, gelaran 'banglo' berasal daripada perkataan Hindu yang sebenarnya membawa makna 'rumah rekaan Bengali'?Rekaan awal rumah banglo dipercayai datang daripada kawasan wilayah Bengal di India, menggambarkan sebuah rumah bersifat tunggal, satu tingkat dan kecil. Penggunaan kali pertama terma 'banglo' secara rasmi digunakan oleh pelayar English yang bertugas dengan Syarikat India Timur bagi menggambarkan rumah mereka sebagai 'bungales.'

Perkataan 'apartment' berasal daripada perkataan Perancis lama 'appartement' pada abad ke 17, bagi menggambarkan 'sebuah bilik khas yang digunakan oleh individu atau keluarga dalam sebuah rumah'.

Dalam erti kata lain, makna sebenar perkataan itu adalah 'tempat yang terpisah', menandakan beberapa keluarga boleh duduk dalam rumah yang sama, namun mempunyai bilik sendiri di dalamnya. Perkataan Perancis itu pula diambil daripada perkataan Latin 'adpars' yang membawa makna 'memisahkan.'

Kita kerap kali sebut 'duduk rumah flat' tetapi mengapa kita gelarkan rumah flat - 'flat'? Perkataan 'flat' ini sebenarnya diambil daripada nama yang digunakan oleh orang Britain, dalam memanggil sebuah 'apartment.'

Orang Britain tidak menggunakan terma 'apartment' kerana mereka lebih gemarkan terma 'flat' yang telah lama bertapak dalam budaya mereka. Perkataan 'flat' ini sebenarnya datang daripada perkataan Inggeris lama 'flett' yang membawa makna 'sebuah ruang kosong yang besar seperti dewan, lantai atau tanah.'

Perkataan 'flett' ini pula datang daripada perkataan Proto-Jermanik 'flatia' yang membawa makna 'meratakan.'

Mesti ramai yang nak tahu kenapa wujud istilah 'kondominium' ini, kan? Perkataan 'condominium' datang daripada gabungan dua perkataan Latin iaitu 'con' yang membawa makna 'bersama' dan 'dominium' yang bermaksud 'kawasan.'

Secara mudahnya, 'condominium' bermaksud 'kawasan bersama' atau 'domain bersama.' Dalam bahasa Latin asal, beberapa 'condominium' akan digelarkan 'condominia.' Kebiasaannya istilah 'condominia' digunakan bagi mewakili perkongsian wilayah oleh beberapa kuasa pemerintah.

Perkataan 'teres' atau dalam Bahasa Inggeris 'terrace' berasal daripada perkataan Latin 'terracea'. 'Terracea' membawa makna 'platform' atau 'ruang yang disokong oleh tanah. Perkataan 'terracea' pula berasal daripada perkataan 'terra' yang membawa makna paling asas - tanah.

Pada sekitar abad ke 16, perkataan 'terrace' digunakan bagi menerangkan tentang tanah yang telah ditinggikan, bagi memudahkan orang ramai berjalan seperti di kawasan tanah tinggi di mana permukaannya tidak rata.


Fahami Mengapa Air Kosong Bahaya Buat Bayi Baru Lahir

Bayi adalah sangat sensitif, terutamanya yang berusia di bawah 6 bulan. Sekiranya anda baru sahaja menerima cahaya mata, atau bakal menjadi ibu bapa buat kali pertama, anda perlu membaca artikel ini. Bagi mereka yang sudah tahu bahaya air kosong buat bayi, teruskan membaca untuk mengetahui sebab-sebabnya.

Seorang manusia dewasa yang sihat mempunyai kandungan air dalam badan sekitar 55 hingga 60 peratus. Bagi bayi pula, secara puratanya mempunyai kandungan air dalam badan yang agak tinggi, sekitar 75 peratus. Perbezaan inilah sebab mengapa bayi, terutamanya yang di bawah usia 6 bulan seharusnya 'diharamkan' daripada meminum air kosong, mahupun air masak.

Buah pinggang manusia mempunyai had yang berbeza daripada segi jumlah air yang boleh dikendalikannya. Melebihi had tersebut, air yang berlebihan akan memasuki saluran darah di mana ianya akan mencairkan garam, atau sodium di dalam darah. Apabila kandungan sodium dalam darah berada pada tahap kurang daripada 2.996 g/L (0.4 ounce/gallon), seseorang itu berisiko diserang hyponatremia.

Hyponatremia berlaku apabil sel-sel badan cuba untuk mengembalikan tahap sodium yang rendah kepada tahap normal dengan menyerap air lebihan tersebut. Sel-sel ini akhirnya mengembang seperti belon dalam masa yang sama, menyebabkan komplikasi seperti kekeliruan, muntah-muntah dan kekejangan otot.

Hyponatremia adalah suatu kebiasaan dalam kalangan pelari marathon yang meminum air terlalu banyak dalam masa yang singkat ketika perlumbaan, tanpa pengambilan sodium bagi menyeimbangkan semula darah mereka. Sekiranya mereka terus menerus meminum air, air berlebihan tersebut akan akhirnya sampai ke sel di dalam otak.

Pada saat ini, mereka berpotensi untuk mengalami mabuk air, keadaan di mana sel otak mula membengkak, meningkatkan tekanan dalam tengkorak yang akhirnya boleh menyebabkan sawan, kerosakan otak dan paling teruk, kematian. Namun, jangan risau, kematian disebabkan mabuk air jarang berlaku dalam kalangan orang dewasa.

Sekiranya golongan ini meminum sekitar 9.5 hingga 18.9 liter air dalam masa beberapa jam, mereka berkemungkinan diserang hyponatremia. Walaubagaimanapun, lain pula ceritanya buat si comel yang baru sahaja dilahirkan. Saiz buah pinggang mereka adalah separuh daripada saiz manusia dewasa, jadi mereka tidak mampu untuk menyimpan jumlah air yang tinggi dalam badan.

Hanya sedikit sahaja air kosong sudah cukup untuk menyebabkan bayi mengalami komplikasi kesihatan yang teruk. Tambahan pula, buah pinggang mereka belum membesar sepenuhnya untuk menapis air. Jadi, apapun jenis air yang memasuki badan mereka akan berakhir di dalam sistem peredaran darah.

Jika air tersebut adalah air kosong, ianya akan mencairkan darah mereka, dan meningkatkan kandungan air antara 7 hingga 8 peratus.  Namun begitu, bukan air kosong sahaja yang boleh mengancam nyawa si comel. Malah, kebanyakan kes mabuk air dalam kalangan bayi baru lahir langsung tidak melibatkan minuman air kosong.

Antara kesilapan yang biasa dilakukan oleh ibu bapa mahupun pengasuh adalah mencairkan susu bancuhan dengan air yang berlebihan, yakni tidak mengikut sukatan serbuk formula yang ditentukan, sama ada secara sengaja ataupun tidak. Sekiranya bayi anda menunjukkan tanda-tanda mabuk air, anda perlu segera bergegas ke hospital bagi mendapatkan rawatan.

Kemungkinan besar doktor akan memberikan cecair seperti larutan air garam bagi meningkatkan kandungan sodium dalam badan bayi kepada tahap normal.

Apabila bayi melepasi usia 6 bulan, ibu bapa boleh mula menyuapnya dengan sedikit air tanpa perlu risau tentang mabuk air atau apa-apa isu lain. Namun, jangan terlalu banyak pada satu-satu masa. Ketika bayi berusia antara 6 hingga 12 bulan, air hanyalah sebagai latihan untuk mereka belajar menyedut, selain daripada botol susu mahupun daripada susu ibu.

Matlamatnya adalah untuk membiasakan bayi untuk mula meminum air. Bagi bayi yang sedikit dewasa, dalam linkungan umur 9 hingga 12 bulan, mereka boleh meminum air sekitar beberapa ounce sehari.

Bagi ibu bapa buat kali pertama, atau sekiranya anda dipertanggungjawabkan untuk mengasuh bayi, jangan sesekali menyuap bayi yang masih kecil dengan air kosong kerana tindakan tersebut boleh menyebabkan kematiannya.


Pelik! Perkhidmatan Sewa Lelaki Usia Pertengahan Mendapat Sambutan di Jepun

Pernahkah anda terfikir untuk menyewa seseorang sebagai peneman berbicara, mendapat nasihat mahupun untuk lain-lain urusan? Sekiranya anda di Jepun, perkhidmatan sedemikian tidak asing lagi. Menariknya, perkhidmatan Ossan Rental menawarkan servis menyewa lelaki pertengahan umur bagi sebarang urusan (tidak melibatkan hubungan fizikal). Teruskan membaca bagi memahami lebih lanjut tentang servis tersebut.

Takanobu Nishimoto menjalankan perniagaan yang dilihat luar biasa. Lelaki Jepun berusia 50 tahun ini yang pada asalnya merupakan seorang konsultan fesyen, memulakan sebuah perniagaan perhidmatan dalam talian yang dipanggil Ossan Rental pada tahun 2012 daripada rumahnya di Tokyo.

'Ossan' adalah terma hina yang merujuk kepada 'pak cik', atau lelaki di umur pertengahan. Dengan hanya 1,000 yen, bersamaan dengan RM37 untuk setiap jam, para pelanggan boleh menggunakan khidmat lelaki pertengahan umur untuk meluahkan keluhan mereka, melakukan kerja harian mahupun menawarkan nasihat tentang kehidupan.

Di Jepun, lelaki berusia sering dipermainkan kerana stereotaip rambut ke belakang, perut buncit ke depan dan tabiat yang kotor. Menurut Nishimoto, beliau mendapat idea untuk menyediakan perkhidmatan tersebut dengan niat untuk mengubah stereotaip negatif orang ramai terhadap para 'pak cik'.

Pada awalnya, Nishimoto menyangkakan bahawa golongan lelaki muda yang ingin mendapatkan nasihat akan menjadi sebahagian besar daripada pelanggannya. Namun begitu, perspektif tersebut meleset apabila ramai daripada pelanggannya terdiri daripada golongan wanita yang berusia antara 20an hingga 50an.

Kemahuan pelanggan-pelanggannya adalah berbeza, ada yang hanya memerlukan nasihat daripada segi kerjaya dan percintaan, yang lain pula hanya inginkan peneman untuk ke konsert atau bar. Selain daripada perkhidmatan sedemikian, Ossan juga bersedia membantu pelanggannya dalam urusan memindahkan perabot, mahupun memainkan peranan sebagai kekasih bagi mengelak daripada gangguan lelaki yang tidak dikenali.

Nishimoto sentiasa memastikan keselamatan para pelanggannya terjaga. Setiap Ossan yang ingin memohon pekerjaan di syarikatnya perlu melalui proses tapisan yang ketat, di mana beliau akan memastikan setiap daripada mereka bebas daripada sebarang kes jenayah, di samping mempunyai perwatakan yang menarik, dan tidak terlalu banyak bercakap, suatu karakter yang tidak disukai oleh kebanyakan pelanggan.

Selain itu, beliau turut melarang setiap Ossan daripada menyentuh para pelanggan, atau melakukan sesuatu yang boleh menjurus kepada hubungan fizikal, seperti seksual. Sekiranya hal sedemikian berlaku, akaun atau profil Ossan terbabit akan dibuang daripada laman sesawangnya.

Setiap Ossan dibenarkan untuk menyimpan kesemua pendapatan yang diperolehi daripada para pelanggan, namun begitu mereka perlu membayar sebanyak RM370 ($USD89) sebulan bagi keahlian di laman sesawang Ossan Rental. Selain daripada pemeriksaan latar belakang, Ossan juga perlu bersetuju dengan kontrak keahlian selama sekurang-kurangnya satu tahun.

Nishimoto percaya bahawa lelaki yang berumur adalah lebih matang, dan mempunyai banyak pengalaman hidup yang boleh dikongsikan, dan ianya pasti berguna dalam membantu mereka yang memerlukan nasihat dalam menentukan arah tuju hidup. Laman sesawangnya itu kini menerima sekitar 900 tempahan setiap bulan, dengan Ossan yang popular mendapat antara 50 hingga 60 tempahan dalam tempoh yang sama, dengan anggaran pendapatan sehingga RM3700 ($USD889).

Buat masa ini, Ossan Rental mempunyai sebanyak 80 orang Ossan untuk dipilih, berbanding hanya dirinya sahaja pada awalnya. Populariti perniagaan menyewa Ossan semakin lama semakin meningkat, dan ramai oportunis mula mengambil peluang untuk meniru strategi perniagaan yang sama. Sehingga kini, terdapat sekurang-kurangnya 3 laman sesawang lain yang membekalkan perkhidmatan yang sama di seluruh Jepun.

Manfaat sewaan Ossan sebenarnya adalah dua hala, yakni kedua pihak sama ada pelanggan mahupun Ossan sendiri turut mendapat untung. Ossan juga sebenarnya dapat mempelajari banyak perkara daripada peranan mereka itu, sama ada menjadi lebih yakin dari segi komunikasi, memperbaiki imej fizikal mahupun mempelajari pengajaran hidup daripada pelanggangnya sendiri.

Jepun mempunyai kadar bunuh diri yang tinggi dek kerana tekanan hidup yang tinggi. Kadang kala, mereka yang melakukan perbuatan sedemikian tidak mempunyai teman hidup atau sesiapa untuk meluahkan perasaan tekanan yang ada. Dengan perkhidmatan seperti Ossan Rental, para pelanggan dapat berkongsi apa sahaja yang yang terbenak di lunak hati fikiran mereka tanpa berasa dihakimi oleh sesiapa.

Mungkin suatu hari nanti servis seperti ini akan turut sampai di Malaysia?


7 Taktik Perang Paling Pelik Dan Aneh Tetapi Berhasil

Setiap negara di atas muka bumi ini mempunyai kebarangkalian untuk terlibat dalam peperangan, maka persediaan adalah sesuatu yang diperlukan.

Dalam perang-perang yang lalu, negara atau kumpulan yang terlibat mempunyai strategi dan taktik masing-masing dalam usaha mengalahkan pihak musuh. Tak kiralah sama ada taktik tersebut kotor atau tidak, yang penting adalah kemenangan.

Namun, dalam banyak-banyak taktik, terdapat beberapa daripadanya dilakukan dengan cara yang tersangat pelik dan aneh.

Walaupun begitu, taktik-taktik tersebut tetap membuahkan hasil dengan memberikan kemenangan, ataupun memberikan kelebihan kepada mereka.

iluminasi.com kongsikan 7 taktik perang paling pelik dan aneh tetapi berhasil.

Sepanjang sejarah peperangan manusia, haiwan telah digunakan dan terlibat dalam peperangan dan pembunuhan beramai-ramai; Cambyses II dari Parsi menggunakan kucing untuk mencapai kemenangannya.

Pada 525 SM, dia terlibat dalam pertempuran melawan Mesir dan dikenali sebagai pertempuran Pelusium.

Ketika itu, orang Mesir telah menganggap kucing sebagai salah satu makhluk paling suci, mempunyai tempat yang tinggi dalam masyarakat mereka. Akibatnya, Cambyses II telah memutuskan untuk menggunakan perkara ini untuk membantu mereka menyerang Mesir.

Atas sebab itu, dia memerintahkan lelaki-lelakinya untuk mendapatkan perisai mereka dicat dengan bentuk kucing dan membawa sejumlah besar kucing sebenar di mana mereka akan diletakkan di barisan hadapan.

Kepercayaan tinggi Mesir terhadap kesucian kucing telah menghalang mereka daripada menembak tentera, bimbang bahawa mereka akan mencederakan kucing, yang merupakan jenayah yang tidak dapat diterima menurut mereka pada waktu itu, sehingga mereka harus menarik diri.

Rancangan ini membantu kaum Parsi di mana mereka dapat menyerang Mesir dan menawan Firaun.

Selepas melakukan satu sekatan tetapi tidak berjaya, Raja Norway iaitu Raja Harold Hardrada berpura-pura bahawa dia telah mati.

Bandar yang dibelenggu dengan beritau itu bersetuju untuk membiarkan Viking mengebumikan raja mereka di dalam tembok, jadi mereka meletakkan Harald di dalam keranda dengan perisai penuh.

Setelah mereka masuk ke dalam kota, dia melompat keluar dari kerandanya, bertarung sehingga ke pintu gerbang di mana tempat pasukannya menunggu untuk membalas dendam.

Goujian adalah seorang raja Cina yang menggunakan taktik yang aneh untuk membuktikan kepada musuh-musuhnya bahawa tenteranya sangat berani dan lebih kuat.

Taktik ini termasuklah di mana tentera di bahagian hadapan membunuh diri sendiri di hadapan musuh. Namun apa yang sebenarnya berlaku adalah mereka yang berada di barisan hadapan itu bukan tentera sebenar, tetapi banduan atau penjenayah yang dijatuhkan hukuman mati.

Dengan ini, Goujian tidak kehilangan seorang pun tenteranya dan berjaya menakutkan musuh dengan memperlihatkan kesanggupan "tenteranya" berkorban untuknya.

Dalam Perang Dunia II, angkatan tentera UK menggunakan helah yang telah menyebarkan penyakit di kalangan tentera Jerman.

Mereka menggunakan pesawat mereka untuk menggugurkan kotak mancis yang mengandungi arahan mengenai bagaimana untuk memalsukan penyakit agar dihantar pulang di kawasan tentera Jerman.

Akan tetapi, para komander Jerman menjumpai kotak-kotak tersebut dan mengandaikan bahawa semua tentera mereka memalsukan penyakit, maka komander-komander tersebut menghalang tentera dari pulang ke Jerman.

Hasilnya, semua tentera Jerman dihantar ke medan perang untuk bertempur termasuklah mereka yang benar-benar sakit, mengakibatkan berlakunya penyebaran penyakit kepada anggota lain yang sihat.

Angkatan Tentera Celtic dianggap sebagai kumpulan paling aneh dalam sejarah kerana teknik-teknik yang paling luar biasa yang mereka gunakan ketika menghadapi pertempuran dengan musuh.

Tak kisahlah betapa tak masuk akalnya bagi anda, ia benar-benar berlaku dan strategi yang aneh yang mereka gunakan telah berhasil. Taktik tersebut adalah dengan berbogel sepenuhnya dan berarak ke medan perang sambil menjerit seperti orang gila, membuatkan pihak musuh berasa pelik dan takut.

Bagi pihak musuh, tak ada perkara yang paling pelik pernah berlaku berbanding sekumpulan tentera lelaki dalam keadaan berbogel dan berlari ke arah mereka sambil menjerit.

Strategi ini digunakan oleh Genghis Khan yang terkenal sebagai seorang yang sangat pintar. Beliau ketika itu dalam usaha untuk menawan bandar Volohai dan pencerobohan China adalah salah satu cita-cita terbesarnya.

Aset terbaik yang dimiliki oleh tentera Mongol adalah memiliki tentera berkuda yang sangat cekap, tetapi ia tidak lagi berguna disebabkan kota itu dikawal dengan begitu ketat.

Hal ini menggalakkan Genghis Khan untuk membuat salah satu permintaan yang paling aneh dalam sejarah perang iaitu dia meminta penghormatan yang merangkumi 1000 ekor kucing dan 10,000 ekor burung sebagai pertukaran untuk menyerah dan tidak menyerang kota Volohai.

Berasa keliru, para komander bandar itu mula memenuhi syarat-syarat keadaannya dan mereka menangkap setiap kucing dan burung yang mereka temui di bandar lalu menghantarnya sebagai hadiah.

Sebaik sahaja Genghis menerima hadiahnya, dia mengarahkan tenteranya untuk mengikat segumpal kapas pada ekor semua haiwan tersebut dan dibakar.

Haiwan-haiwan itu kemudiannya dihantar kembali ke kota itu yang menyebabkan kota Volohai menjadi kacau bilau sekaligus memberikan tentera Mongol peluang untuk menaklukinya.

Ini mungkin strategi paling aneh sekali yang pernah digunakan oleh tentera, dan sekali lagi, ia berhasil. Timur merupakan keturunan Genghis Khan.

Ketika itu, dia sedang berusaha untuk menawan Delhi kembali pada 1398 dan dia berhadapan dengan kira-kira 120 ekor gajah perang Sultan dari India.

Tentera-tenteranya berada dalam ketakutan dan yakin mereka akan kalah, jadi Timur memerintahkan mereka untuk memuatkan unta mereka dengan rumput kering yang sangat banyak.

Apabila tentera musuh mula menyerang dengan gajah, Timur memerintahkan pasukannya membakar rumput kering pada unta-unta tersebut dan menolak ke arah mereka.

Ia mungkin kedengaran seperti kesilapan yang besar, tetapi sebenarnya unta-unta yang berapi-api itu menakutkan gajah membuatkan haiwan itu berpatah balik ke arah tentera India lalu memijak tuan-tuan mereka.

Dengan mudah, Timur memenangi pertempuran ini dan menggantikan unta-untanya dengan gajah Sultan lalu digunakan untuk menyerang India.


Misteri Disebalik Mengapa Patung Di Pulau Easter Dibina Akhirnya Berjaya Dirungkai

Untuk berabad lamanya, patung-patung aneh yang sangat terkenal yang terletak di pesisir Pulau Easter yang terpencil di Pasifik tenggara telah memmbuatkan ahli-ahli arkeologi terpesona dan bingung dalam masa yang sama.

Namun kini, sekumpulan ahli arkeologi mendakwa telah berjaya menjawab salah satu persoalan terbesar yang menyelubungi patung batu misteri tersebut, iaitu "Apakah tujuan asal pembinaannya?".

Sepasukan penyelidik dari Universiti Binghamton telah mendapati bahawa bekalan air tawar utama untuk penduduk pulau ini mungkin menjadi alasan mengapa patung-patung itu tertumpu di pantai pulau itu.

Pasukan tersebut mendapati bahawa terdapat hanya sedikit air tawar yang terdapat di Pulau Easter, yang juga dikenali sebagai Rapa Nui, sehingga penduduk yang tinggal di sana kemungkinan besar bergantung pada air bawah tanah di kawasan pesisiran pantai sebagai sumber utama untuk minum.

Sebahagian besar daripada 900 patung-patung itu terletak di sepanjang pantai pulau itu dan lokasi mereka selalu menimbulkan kekeliruan bagi penyelidik.

Walau bagaimanapun, penemuan sumber utama air minum pulau itu telah menjawab soalan itu, kata pasukan itu dalam satu kajian yang diterbitkan dalam Journal Hydrogeology.

"Sekarang kita tahu lebih banyak tentang lokasi air tawar, bagaimanapun, lokasi monumen dan ciri-ciri lain menjadikannya agak masuk akal, iaitu patung-patung ini ditempatkan di kawasan yang mana air tawar boleh didapati dengan segera," jelas Carl Lipo, salah seorang penyelidik dan Profesor Antropologi dari Universiti Binghamton.

Langkah pertama bagi pasukan ini dalam mencari sumber utama air yang boleh diminum oleh penduduk pulau adalah untuk mengenepikan sumber air tawar yang terhad.

Pulau ini hanya mempunyai dua tasik, yang mana kedua-duanya sukar untuk diakses, tiada sungai, dan satu mata air yang tidak begitu berair kerana mengalir ke tanah lembap.

Pasukan ini juga menyedari kehadiran taheta, atau tangki kecil diukir yang terdapat di pulau itu yang mana digunakan untuk mengumpul hujan.

Walaubagaimanapun, tangki-tangki tersebut hanya dapat mengumpulkan air hujan dalam jumlah yang kecil.

Para penyelidik percaya bahawa jika air tersebut digunakan sebagai sumber utama air tawar, sudah pasti tangki-tangki itu boleh mengumpulkan air dalam jumlah yang lebih banyak, yang mana tidak berlaku.

Menurut mereka lagi, pulau itu hanya menerima kira-kira 124 sentimeter hujan setiap tahun dan jika ia digabungkan dengan kadar penyejatan yang tinggi, para penyelidik menyimpulkan bahawa selama 317 hari tahun itu, tangki tidak akan dapat digunakan sebagai sumber air tawar.

Setelah menolak fakta bahawa tangki-tangki ini bukan sumber air tawar utama, mereka tidak dapat memikirkan apa-apa sumber lain lagi selain daripada orang pulau itu menggunakan sumber air bawah tanah sebagai sumber minuman.

Sebagai konklusi, para penyelidik mendakwa bahawa patung-patung ini dibina di kawasan ini bagi menandakan kawasan yang mempunyai sumber air tawar yang digunakan dalam kehidupan seharian.

Selepas ini, sepasukan pakar akan meneruskan kajian air tawar pulau itu dan mengkaji bagaimana lokasinya dihubungkan dengan kaedah dan cara membina patung.-patung tersebut.

Penemuan yang luar biasa pasukan ini telah membuka jalan baru yang luar biasa kepada sejarah patung ini dan kehidupan para penduduk Pulau Easter, serta membawa penyelidik satu langkahke hadapan untuk merungkai segala rahsia tersembunyi pulau ini.


5 Pemain Bola Sepak Terkenal Yang Berpelajaran Tinggi

Sebenarnya terdapat ramai pemain bintang sukan bola sepak yang mempunyai pendidikan yang tinggi, namun ramai tidak mengetahuinya. Mereka bukan sahaja tangkas di atas padang, malah berkebolehan dalam pengajian rasmi. Teruskan membaca untuk mengetahui lebih lanjut.

Penjaga gol kepada kelab bola sepak Liverpool dan pasukan kebangsaan Belgium ini pada awalnya memulakan kerjayanya bermain dalam liga bawahan Belgium pada tahun 2004, dan bersama kelab tersebut selama 6 tahun, dengan penampilan bersama skuad senior lebih daripada 100 kali, dan turut berjaya menjaringkan gol.

Beliau kemudiannya berpindah ke Liga Perdana Inggeris dengan menyertai Sunderland pada Jun 2010 dengan kontrak bernilai £2 juta, dan bersama kelab tersebut selama 3 tahun sebelum berpindah ke Liverpool pada Jun 2013 dengan yuran perpindahan sekitar £9 juta.

Mignolet sudah mewakili pasukan kebangsaan Belgium sejak umur 16 tahun lagi, dan pertama kali bersama skuad senior pada tahun 2011. Penjaga gol berkebolehan ini bukan sahaja hebat menjaga gawang gol, malah seorang yang berpendidikan tinggi. Beliau mempunyai Ijazah Sarjana Muda dalam jurusan Sains Politik daripada Catholic University of Leuven. Siapa sangka Mignolet mempunyai kebolehan untuk bertutur dalam beberapa bahasa, termasuklah bahasa Inggeris, Perancis, Belanda dan Jerman. Fuh!

Peminat tegar bola sepak Arsenal pasti mengenali individu yang dikenali sebagai Arshavin ini. Bekas penyerang pasukan kebangsaan Rusia ini adalah antara pemain bola sepak yang paling berbakat dan dikenali sekitar pertengahan tahun 2000an. Berbisa di atas padang, zamannya di Arsenal gagal memberi pengiktirafan kepadanya di peringkat dunia.

Kempennya yang gagal bersama Arsene Wenger memaksa bekas pengurus Arsenal itu untuk menjual beliau kepada Zenit St. Petersburg pada tahun 2013, sebelum beliau berpindah ke Kuban Krasnodar di Rusia dan kemudiannya Kairat di Kazakhstan.

Kejayaan beliau dalam bola sepak tidak dapat disangkal lagi. Namun, ramai tidak mengetahui bahawa Arshavin sebenarnya mempunyai kedua Ijazah Sarjana Muda dan Ijazah Sarjana dalam jurusan Reka Bentuk Fesyen. Hasil seninya sangat terkenal di seluruh Rusia, dan beliau adalah antara pereka fesyen terkenal di negaranya.

Siapa tidak kenal pemain pertahanan yang bermain bersama Cristiano Ronaldo di Juventus ini. Giorgio Chiellini adalah seorang bek tengah kelas dunia yang berjaya sama ada di peringkat kelab mahupun kebangsaan. Pemain pertahanan Juventus ini mempunyai stail permainan yang yang sangat kental, yang menjadi elemen penting kepada pasukannya.

Kejayaannya bersama kelab dan Itali sudah diketahui ramai. Namun, ramai tidak menyedari bahawa pemain bek tengah ini sebenarnya telah menamatkan Ijazah Sarjana Muda dalam jurusan Ekonomi Perdagangan di University of Turin pada tahun 2010.

7 tahun berikutnya, pada April 2017, beliau berjaya menamatkan pengajian dalam bidang Pengurusan Perniagaan di peringkat Ijazah Sarjana daripada institusi pendidikan yang sama, dengan keputusan cemerlang; kepujian.

Seorang pemain penyerang yang jarang diberi kredit atas prestasi cemerlangnya, Juan Mata melalui masa yang sukar bersama Manchester United. Kejayaannya yang paling cemerlang adalah ketika beliau menyertai Chelsea pada tahun 2011, di mana mereka bersama memenangi UEFA Champions League, dengan Mata memainkan peranan yang penting dalam memastikan kejayaan tersebut.

Pemain kebangsaan Sepanyol yang turut menyumbang kepada kemenangan pasukan tersebut ketika Piala Dunia 2010 ini bukan sahaja berbakat ketika di atas padang, malah seorang yang berpendidikan tinggi. Beliau sebenarnya mempunyai Ijazah Sarjana Muda dalam jurusan Kewartawanan daripada Universidad Politecnica de Madrid.

Ketika masih bersama Chelsea di Stamford Bridge, beliau turut menjalani kursus pembelajaran jarak jauh di peringkat Ijazah Sarjana Muda dalam jurusan Sains Sukan dan juga Kewangan. Rajin betul Mata belajar!

Digelar antara penjaga gol paling hebat sepanjang zaman, bekas pemain kebangsaan Belanda ini adalah seorang pemain yang sangat berbakat, memenangi sebanyak 27 trofi utama pertandingan. Kemuncak kemasyhurannya adalah ketika bersama Manchester Untied, di mana kebolehannya yang padu berjaya memberi inspirasi kepada ramai mereka di luar sana untuk turut bermain di posisi tersebut.

Sebagaimana para pemain lain di dalam senarai ini, Van der Sar juga seorang yang berpendidikan tinggi. Walaupun sudah bersara daripada bermain, beliau kini memegang jawatan sebagai Pengarah Pemasaran di Ajax Amsterdam, dan sedang mendapatkan Ijazah Sarjana dalam bidang Pengurusan Sukan Antarabangsa, dan turut mempunyai Ijazah Sarjana Muda dalam bidang yang sama.


Sejarah Twitter: Bagaimana Sebuah Idea Bertukar Ke Platform Komunikasi Canggih

Bayangkan satu senario di mana anda mempunyai kerja tetap, namun pada malam hari dan hujung minggu anda meluangkan masa melakukan projek sampingan. Projek tersebut adalah sesuatu yang anda sangat minat dan tidak kisah untuk kerahkan usaha dan tenaga terhadapnya.

Sekarang, bayangkan anda melawati diri anda 5 tahun di masa hadpaan, dan melihat bahawa projek sampingan ini telah berubah menjadi salah sebuah teknologi komunikasi terbesar sejak 100 tahun lalu. Jadi, inilah kisah Twitter!

Twitter hanyalah sebuah idea yang mana pengasasnya, Jack Dorsey fikirkan pada tahun 2006. Jack pada asalnya membayangkan Twitter sebagai sebuah platform komunikasi yang berasaskan SMS. Sekumpulan rakan boleh mengetahui tentang apa yang rakanya yang lain sedang lakukan berdasarkan muat naik status mereka. Seperti menghantar mesej, tetapi tidak.

Ketika dalam sebuah sesi brainstorming di syarikat podcasting Odeo, Jack mencadangkan platform berasaskan SMS ini kepada pengasas bersama Odeo, iaitu Evan Williams. Evan, bersama seorang lagi pengasas Odeo, Biz Stone, memberi kelulusan kepada Jack untuk meluangkan lebih masa dengan projek tersebut dan seterusnya membangunkannya.

Ketika permulaanya, Twitter dirujuk sebagai twttr. Pada masa itu, satu trend popular, kadangkala untuk mendapatkan kelebihan nama domain, adalah dengan mengabaikan huruf vokal di dalam nama syarikat dan perkhidmatannya. Seorang pemaju perisian bernama Noah Glass diberikan kredit atas nama twttr, dan juga nama rasmi platform Twitter.

Jack menghantar mesej pertama di Twitter pada 21 Mac 2006, pada pukul 9.50 malam. Beliau menyebut, "baru sahaja menyiapkan twttr saya". Ketika Twitter sedang dibangunkan, ahli kumpulan mereka kerap kali dikenakan ratusan dollar untuk caj SMS ke bil telefon mereka.

Ketika konsep awal Twitter sedang dalam percubaan di Odeo, syarikat tersebut terpaksa melalui cabaran yang sangat getir. Pada waktu itu, Apple telah melancarkan platform podcasting mereka sendiri, yang secara tidak langsung 'membunuh' model perniagaan Odeo. Pengasas Odeo pada waktu itu membuat keputusan untuk membeli semula syarikat mereka daripada para pelabur.

Jack Dorsey, Biz Stone, Evan Williams dan lain-lain pekerja Odeo membantu pembelian semula syarikat berkenaan. Dengan cara ini, mereka mendapat semula hak penuh untuk platform Twitter. Terdapat beberapa kontroversi tentang hal berkaitan pembelian semula Odeo dan hak cipta Twitter. Tidak diketahui sama ada pelabur-pelabur Odeo mengetahui tentang skop penuh Twitter yang sebenar.

Yang mengejutkan, beberapa orang ahli awal yang memainkan peranan penting dalam membangunkan Twitter tidak dibawa bersama menyertai syarikat yang dibeli semula itu, dan salah seorangnya termasuklah Noah Glass. Sebagai formaliti, Obvious Corporation telah dibentuk selepas pembelian semula Odeo daripada para pelabur bagi melindungi kepentingan Twitter.

Tidak lama selepas itu, Twitter mula bertumbuh dengan pantas. Persidangan interaktif South By Southwest (SXSW) pada tahun 2007 telah memperlihatkan peningkatan penggunaan Twitter secara drastik. Lebih daripada 60,000 tweet telah dihantar setiap hari di acara tersebut.

Pasukan Twitter mempunyai kehadiran yang ramai di acara tersebut, dan mereka mengambil peluang keemasan untuk menviralkan Twitter dalam kalangan pengunjung di persidangan berkenaan.

Perjalanan Twitter tidaklah mudah dan lancar seperti yang kita bayangkan, mereka terpaksa melalui banyak cabaran untuk sampai ke tahap hari ini. Hari demi hari sejak persidangan tersebut, pangkalan data Twitter semakin berkembang dan kerap kali juga perkhidmatan platform tersebut akan mengalami kapasiti berlebihan, dan tergendala.

Apabila server tergendala, sebuah ilustrasi oleh artis Yiying Lu akan muncul pada skrin. Ilustrasi ini memaparkan seekor ikan paus diangkat keluar dari air oleh 8 ekor burung.

Pasukan Twitter menggunakan imej ini kerana mereka rasakan ianya memberi isyarat kepada pengguna bahawa mereka mengetahui tentang masalah tersebut dan sedang dalam usaha untuk menyelesaikannya. Imej error tersebut kemudiannya menjadi viral dalam komuniti Twitter dan kemudiannya digelar sebagai 'Fail Whale'.

Sebab utama mengapa Twitter mengenakan had karakter untuk setiap tweet adalah kerana platform ini pada awalnya dihasilkan sebagai platform yang berasaskan SMS. Ketika itu, 140 karakter adalah had yang dikenakan oleh pembekal line telefon dengan standard protokol SMS, dan Twitter menggunakan kekangan yang sama buat penggunanya.

Dan pada ketika Twitter mula berkembang menjadi sebuah sesawang platform yang lebih inklusif, had 140 karakter itu kekal sebagai modal penjenamaan. Walaubagaimanapun, pada tahun 2017, Twitter membuat keputusan bahawa had 140 karakter tidak lagi relevan, dan menaikkan had tersebut kepada 280 karakter.

Menurut Twitter, kebanyakan tweet ditaip sekitar 50 karakter sahaja, dan apabila pengguna inginkan karakter yang lebih, mereka sekadar menghantar lebih banyak tweet. Kenaikan jumlah karakter adalah bertujuan untuk membantu penggunanya untuk meluangkan masa yang sedikit sahaja untuk meringkaskan buah fikiran mereka, dan lebih masa meluahkannya.

Ketika pengguna Twitter mula bertambah, sesuatu yang kelakar berlaku. Para pengguna telah menghasilkan istilah-istilah baru dan cara berbeza untuk menggunakan perkhidmatan tersebut. Ianya adalah inovasi yang terhasil daripada pengalaman keperluan pengguna.

Pada awalnya, para pengguna tidak mempunyai cara untuk membalas tweet secara terus antara satu sama lain. Sesetengah pengguna menggunakan simbol @ sebelum username bagi mengenalpasti pengguna lain dalam satu-satu tweet.

Cara ini kemudiannya menjadi cara yang lazim untuk seseorang pengguna mengakui atau mengiktiraf pengguna lain. Pasukan Twitter menyedari tindakan tersebut, dan mereka menambah fungsi simbol tersebut ke platform mereka. Begitu juga dengan penggunaan hashtags (#), yang kini menjadi sebahagian daripada ekosistem Twitter.

Fungsi ini juga menjadi sumber inspirasi kepada penghasilan fungsi retweet (RT). Pengguna mahukan suatu cara untuk berkongsi semula mesej daripada seseorang pengguna Twitter, dan dalam masa yang sama memberikan kredit kepada individu terbabit.

Para pengguna mula menambah perkataan RT sebelum menghantar mesej, memberi isyarat kepada pengikut mereka bahawa tweet yang berikutnya menjadi rujukan. Pada Ogos 2010, fungsi ini secara rasminya ditambah ke Twitter.

Twitter yang kita lihat hari ini amat berbeza berbanding pada awalnya. Twitter berkembang daripada sebuah idea seorang yang bercita-cita tinggi, menjadi sebuah platform komunikasi yang digunakan oleh kebanyakan daripada kita. Ianya menjadi sebuah alat komunikasi penting dalam dunia hari ini.

Kisah penciptaan laman Twitter ini mengajar kita untuk sentiasa mengejar cita-cita kita, walaupun mungkin dilihat sukar pada awalnya. Ada usaha pasti berjaya.


7 Hoax Terkenal Berkaitan Selebriti Kononnya Dibunuh "Illuminati"

Illuminati merujuk kepada Illuminati Bavaria, sebuah masyarakat rahsia era Pencerahan, yang merupakan nama yang diberikan kepada beberapa kumpulan yang dianggap berkomplot dan mengawal hal ehwal dunia melalui pelbagai cara.

Mereka dikenali sebagai kumpulan yang memasukkan orang-orang mereka ke dalam agensi kerajaan dan syarikat-syarikat untuk mendapatkan kuasa dan pengaruh politik yang akhirnya akan membolehkan mereka menubuhkan satu perintah dunia baru.

Kumpulan ini dipercayai terdiri daripada ahli politik dan intelektual berpengaruh. Ia dianggap salah satu teori konspirasi yang paling banyak diketahui di dunia.

Pengorbanan Illuminati adalah yang paling biasa dalam kalangan teori-teori Illuminati yang telah muncul sejak beberapa dekad yang lalu.

Malah, terdapat dakwaan dan teori konspirasi bahawa beberapa orang yang sangat penting di seluruh dunia dibunuh oleh Illuminati, termasuklah selebriti.

iluminasi.com kongsikan 10 selebriti yang didakwa telah dibunuh oleh Illuminati.

Marilyn Monroe adalah seorang model, penyanyi, dan pelakon Amerika yang sangat terkenal satu ketika dulu.

Dia adalah mangsa penggunaan dadah dan alkohol, dipercayai telah meninggal dunia akibat terlebih dos barbiturat (ubat penenang sistem saraf pusat).

Walaupun kematiannya dilabel sebagai bunuh diri, beberapa ahli teori konspirasi percaya bahawa dia telah diracuni oleh ahli Illuminati.

Marilyn didakwa mempunyai hubungan rahsia dengan lelaki yang berkuasa; yang boleh menjadi sebahagian daripada Illuminati.

Ketakutan terhadap Monroe yang mempunyai akses kepada semua informasi yang mungkin didedahkan oleh ahli-ahli iluminati ketika situasi tertentu sudah tentu membimbangkan pihak atasan Iluminati.

Dan ini dikatakan mungkin menjadi penyebab kepada mengapa Marilyn diperangkap oleh mereka.

Jimi Hendrix yang dianggap sebagai salah seorang gitaris yang paling lagenda sepanjang zaman meninggal dunia pada 18 September 1970, di usia 27 tahun.

Dengan ini, dia menyertai kelab pemuzik yang meninggal dunia pada usia yang sama iaitu 27 tahun yang mana dikatakan kerja Illuminati.

Rupa-rupanya, menurut dakwaan dan khabar angin, pengurus Jimi (Mike Jeffrey) telah mengatur segala rancangan tersebut.

Menurut James Wright (lelaki yang bekerja untuk Mike Jeffrey), Mike pernah mengaku kepadanya tentang mengsabotaj Jimi Hendrix dalam kemalangan pesawat untuk menerima tuntutan insurans.

Menurut laporan perubatan, Jimi Hendrix tewas akibat adanya ubat penahan sakit yang kuat dan jumlah wain merah yang tinggi dalam tubuhnya.

Doktor yang cuba menghidupkan semula Jimi berkata bahawa kematian gitaris legenda adalah "munasabah".

Elvis Presley, yang biasanya dikenali sebagai Raja "Rock and Roll" meninggal pada 16 Ogos 1977. Belia mempunyai berjuta-juta peminat dan adalah jelas bahawa tahap pengaruhnya membuatkan ahli iluminati tak senang duduk.

Elvis menentang idea "kuasa" dan sering meluahkannya di dalam lagunya dan bercakap secara terbuka. Jalan yang dipilih Illuminati untuk menjatuhkan Elvis Presley adalah dengan memberikan dos ubat yang konsisten dan progresif.

Tony Brown, pemain piano untuk Elvis melihat bahawa kesihatan Presley semakin merosot dalam tempoh dua tahun terakhir dalam hidupnya.

Terdapat juga dakwaan bahawa rombongannya (mafia Memphis) mempunyai peranan dalam pengambilan ubat-ubatan yang akhirnya membawa kepada infarksi miokardium (serangan jantung) dan akhirnya meninggal dunia.

Kurt adalah penyanyi dan gitar utama band rock Nirvana. Kurt tergolong dalam kumpulan orang yang telah berjaya mempengaruhi dunia pada tahap yang lebih sukar untuk diukur.

Beliau sentiasa berjaya membuatkan penonton "gila" dengan muzik dan persembahan cemerlangnya. Ahli teori konspirasi percaya bahawa Illuminati mahu mengawal Kurt yang akhirnya akan mempengaruhi berjuta-juta orang secara tidak langsung.

Kurt dilihatkan sebagai seorang yang sangat tidak sukakan kemahsyuran dan dipercayai telah menolak tawaran Illuminati.

Illuminati sentiasa menjadi organisasi yang sangat takutkan mereka yang mempunyai pengaruh dan kemasyhuran.

Kematian Kurt dilabelkan sebagai bunuh diri dan tidak ada penyiasatan lanjut walaupun terdapat bukti menunjukkan bahawa beliau sebenarnya tidak membunuh diri.

Kata-kata terakhir Kurt dalam catatan bunuh dirinya ialah "Saya tidak mempunyai semangat lagi, dan ingatlah, lebih baik untuk dibakar daripada memudar."

Sehingga kini, masih ada orang yang mahu membahaskan bagaimana sebenarnya cara Kurt mati.

Penyanyi utama ini The Beatles perlu diperkenalkan lagi. Penyanyi yang suka memberontak dan aktivis kedamaian ini dan memulakan band Beatles bersama Paul McCartney, George Harrison, dan Stuart Sutcliffe.

Terdapat satu teori aneh bahawa band Beatles dihasilkan oleh Illuminati untuk mengawal belia generasi itu dengan membawa mereka ke arah dadah dan menyebarkan sikap negatif tentang institusi keluarga dan pendidikan formal.

John Lennon telah dibunuh oleh Mark David Chapman, yang mana dikatakan berada di bawah kawalan minda Illuminati.

John Lennon adalah seorang yang sangat lantang terhadap ancaman kuasa dan orang-orang yang melaksanakannya. Beliau sentiasa berada di bawah pengawasan Biro Penyiasatan Persekutuan (FBI) dan Perkhidmatan Imigresen dan Naturalisasi (INS).

Bruce Lee bukan sekadar artis bela diri yang bertukar menjadi pelakon, tetapi seorang ahli falsafah dari segi dalaman. Bruce Lee mempunyai bakat menakjubkan dan kebolehan luar biasa yang digelar sebagai "superhuman".

Sebelum meninggal dunia disebabkan oleh sebab misteri, beliau sering bercakap berkenaan dirinya ditinjau oleh syaitan.

Bruce Lee adalah sorang yang sangat berpengaruh dan ini dianggap sebagai satu ancaman kepada Illuminati. Rupa-rupanya, menurut khabar angin, beliau telah diracun oleh sorang wanita (bekerja untuk Iluminati) dengan dadah yang sangat kuat membuatkan Bruce Lee meninggal dunia.

Perkara ini sebenarnya boleh dipertimbangkan memandangkan kehebatan minda dan fizikal beliau yang hebat. Laporan rasmi menyebut bahawa penyebab kematian sebagai kemalangan, tetapi keadaannya masih sangat kabur.

Laporan bedah siasat Bruce Lee menyatakan penyebabnya sebagai "kematian oleh kesilapan". Beliau meninggal di usia yang sangat muda, iaitu 32 tahun.

Digelar sebagai raja Pop, Michael Jackson, didakwa telah dibunuh oleh ahli Illuminati beberapa hari sebelum melakukan konsert.

Michael dikatakan merupakan sebahagian daripada Illuminati dan situasi menjadi tegang antara MJ dan organisasi tersbeut ketika dia mula bercakap terhadap mereka selepas menyedari kuasa yang mampu diperoleh Iluminati dengan cuba untuk mengawal segala-galanya dalam industri muzik.

Michael telah mendakwa beberapa kali bahawa kumpulan itu telah cuba memfitnahnya dengan menyebarkan khabar angin tentang dirinya sebagai seorang yang aneh dan melakukan perkara tak bermoral terhadap kanak-kanak.

Malah anaknya mendakwa Illuminati bertanggungjawab ke atas kematian ayahnya. Malah, ahli keluarga MJ juga pernah bersuara mengenai konspirasi ini.

Dalam laporan akhir kematian, penyebab Michael meninggal dunia diisytiharkan sebagai serangan jantung/pembunuhan.


10 Kemalangan Berlaku Ketika Persembahan "Live" di atas Pentas

Kecederaan semasa berada di atas pentas bukanlah suatu perkara yang luar biasa. Sudah banyak kes penyanyi, artis, pemuzik dan penghibur yang dirakamkan tercedera akibat terjatuh dari pentas, terkena api piroteknik dan sebagainya. Malah, ada penghibur gila-gila yang terjun sendiri dari atas pentas. Semuanya dilakukan untuk peminat setia mereka.

Saban tahun, kes kecederaan di atas pentas semakin meningkat. Kami kongsikan 10 antara kisah selebriti Hollywood yang pernah mengalaminya sendiri. Ada yang lucu, ada juga yang amat menyakitkan.

Ahli muda yang merupakan pemain gitar kumpulan 5 Seconds of Summer ini mengalami kecederaan semasa sedang membuat persembahan lagu "She Looks so Perfect" di London pada 13 Jun 2015. Semasa kejadian, Michael berada terlalu hampir dengan pertunjukan piroteknik sehingga menyambar mukanya.

Persembahan terpaksa dihentikan separuh jalan dan Michael terpaksa berehat kerana separuh mukanya telah melecur. Dia kemudian telah memuat naik sekeping gambar di Instagram untuk memberitahu para peminat yang dia selamat menjadi "Two-Face" seperti watak penjahat dalam Batman.

Pemain bes terkenal Krist Novoselic daripada kumpulan Nirvana terhantuk kepalanya dengan bes yang dimiliki ketika persembahan semasa Anugerah Muzik MTV pada tahun 1992. Lagu "Lithium" sedang dinyanyikan dan Krist mendapat idea untuk menghangatkan lagi persembahan dengan membaling bes ke udara. Nasib Krist malang kerana bes itu kembali jatuh mengenai kepalanya sehingga dia dia terjatuh. Mujurlah persembahan itu merupakan penutup kepada acara besar tersebut.

Enrique Iglesias dicederakan oleh sebuah dron semasa konsertnya yang diadakan di Tijuana, Mexico. Dia cuba menangkap dron itu ketika sedang terbang namun ia akhirnya telah menghiris jari Enrique dengan teruk. Walaupun begitu, dia masih tetap meneruskan nyanyian selama setengah jam berikutnya. Enrique berdarah sepanjang konsert itu hingga menyebabkan kemeja-T putihnya dipenuhi kesan darah. Selepas tamat persembahan, Enrique diterbangkan ke Los Angeles serta-merta untuk berjumpa dengan doktor pakar.

Tahun 1971 merupakan tahun buruk bersejarah buat Frank Zappa yang yang ditolak jatuh oleh seorang peminat yang marah di Teater Rainbow, London sehingga menyebabkan kecederaan teruk di bahagian kepala, leher dan belakang.

Dalam buku biografinya, "The Real Frank Zappa Book", ahli kumpulannya ingat Frank sudah mati kerana kepalanya sudah senget ke bahu dan lehernya bengkok seperti ia sudah patah. Dia mempunyai kesan tertoreh di dagu, lubang di belakang kepala, tulang rusuk patah dan kaki retak. Satu lengan juga lumpuh.

Mungkin Meat Loaf merupakan salah satu artis rock terhebat sepanjang zaman. Dia melalui hari terburuk semasa awal zaman kerjayanya apabila kakinya tercedera ketika melakukan sebuah persembahan jelajah di Ottawa pada tahun 1978. Meat Loaf yang dikenali dengan sikap agresif dan bertenaga di atas pentas telah melompat jatuh dari pentas sehingga kakinya patah. Akhirnya, konsert jelajah itu diteruskan dengan menaiki kerusi roda.

Pada bulan Jun 2015, Dave Grohl tercedera semasa sedang membuat persembahan di Gothenburg, Sweden. Dave tersalah percaturan semasa melompat ke arah sebuah tanjakan dan terjatuh ke bahagian pit keselamatan. Dia kemudian dibawa keluar oleh petugas paramedik sebelum dibawa ke pentas kembali dengan strecer bersama kaki yang dibalut. Dave yang komited tetap meneruskan persembahan selama dua jam setengah lagi seperti yang telah dijanjikan kepada peminat.

Vokalis kumpulan terkenal, Aerosmith, Steven Tyler telah terjatuh dari pentas semasa persembahan kumpulan itu di South Dakota pada tahun 2009. Dia yang cuba menari sambil mendendangkan lagi "Love in an Elevator" tiba-tiba hilang keseimbangan dan terjatuh ke bawah menyebabkan kecederaan di bahagian leher, kepala dan bahu. Walau bagaimanapun, Aerosmith hanya membatalkan satu sahaja persembahan konsert mereka selepas itu.

Ini seorang lagi pemuzik yang menjadi mangsa kebakaran berpunca daripada piroteknik. Kumpulan Metallica sememangnya sudah dikenali dengan persembahan yang sungguh bertenaga dan sering menggunakan elemen api untuk lebih menyemarakkan semangat peminat.

Pada tahun 1992, James berdiri terlalu hampir dengan api piroteknik sehingga menyebabkan dirinya terbakar agak teruk ketika sebuah persembahan di Montreal. Kejadian malang itu berlaku semasa persembahan pembukaan "Fade to Black". James tidak tahu di manakah dia sepatutnya berdiri. Apabila piroteknik dinyalakan, ia telah membakar bahagian kiri tubuh James dari pinggang ke atas sehingga dia mengalami luka terbakar darjah kedua dan ketiga. Keadaannya amat teruk sehingga diberikan dadah morfin untuk menghilangkan sakit. Malah, cincin di jarinya juga terpaksa digergaji.

James berjumpa sehingga tiga orang doktor sebelum akhirnya menemui satu-satunya doktor yang memberitahunya bahawa dia akan boleh bermain gitar semula. Hanya 17 hari selepas kejadian, James kembali beraksi bersama kumpulannya dan meneruskan konsert jelajah Metallica di Phoenix.

Dave Grohl bukan satu-satunya selebriti yang beraksi habis-habisan sehingga patah kaki untuk peminat. Florence Welch juga mengalami kecederaan kaki semasa melompat di sebuah festival muzik di California. Kejadian malang ini menimpanya pada bulan April 2015 ketika Festival Muzik Coachella berlangsung apabila pemuzik British ini menjadi terlalu teruja dan melompat turun dari pentas. Florence kemudian telah memuat naik gambar X-ray kakinya di Instagram dan memaklumkan yang dia tidak akan bersara daripada menghiburkan para peminat.

Pada tahun 2016, kumpulan rock terulung tanah air, Search, telah dijemput mengadakan persembahan pada makan malam korporat. Amy yang sedang menyanyi ingin bersalaman dengan peminat di barisan hadapan namun cahaya lampu membuatkannya tersilap langkah sehingga jatuh tersungkur dari pentas setinggi empat meter.

Amy mengalami bengkak di bahagian ibu jari serta terseliuh bahu dan kaki. Walau bagaimanapun, dia yang dalam keadaan kesakitan tetap menghabiskan dendangan baki empat lagi buah lagu pada malam tersebut setelah berehat buat seketika selepas jatuh.


Sejarah dan Asal-Usul Simbol Nombor Yang Kita Gunakan

Setiap hari kita menggunakan nombor dalam pelbagai aktiviti kita. Membeli belah, merujuk kalendar, menukar saluran televisyen dan bermacam lagi aktiviti memerlukan kita menggunakan sistem nombor, bagi memudahkan kita memahami serta mengawal aktiviti seharian kita.

Sejarah berkenaan nombor memang banyak diceritakan dengan pelbagai jenis sistem nombor telah wujud, sebelum sistem nombor yang kita gunapakai sekarang menjadi sistem standard masyarakat dunia.

Nombor mempunyai sejarah yang agak istimewa. Pernahkah anda terfikir dari mana datangnya nombor yang kita gunakan sekarang?

Sekiranya ada pihak yang bertanya kepada anda; apakah nama atau label sistem nombor yang digunapakai kita sekarang, mewakili nombor 0 sehingga 9 - apakah jawapan anda? Pasti ramai tidak mengetahui apa sebenarnya nama sistem nombor ini.

Sistem nombor 0-9 yang kita guna pakai sekarang, dinamakan sebagai 'sistem numerik Hindu-Arab-Barat' kerana asal-usulnya datang daripada perubahan serta penambahbaikan yang telah dilakukan oleh sarjana di Timur Tengah dan juga kawasan India, berdasarkan sistem tulisan mereka.

Nombor yang kita kenal ini sebenarnya diambil daripada sistem tulisan Brahmi dan Sanskrit, sebelum diperkenalkan kepada masyarakat-masyarakat lain di dunia. Sumbangan masyarakat Arab pada dunia matematik ini juga sangat besar sehinggakan asal perkataan 'kosong' dalam bahasa Inggeris, iaitu 'zero' turut sama diambil daripada perkataan Arab 'zephiru' atau 'zephirum'

Kekeliruan berkenaan asal-usul sistem numerik ini pernah wujud, apabila banyak pakar sejarah sebelum ini percaya sistem numerik yang ada sekarang, sebenarnya berpunca daripada orang Eropah zaman pertengahan. Bagaimanapun, tanggapan ini telah dibuktikan salah.

Walaupun banyak pandangan bercanggah berkenaan tamadun mana mencipta nombor yang kita kenali sekarang, apa yang dapat dipersetujui kesemua pihak adalah nombor yang ada sekarang berasal dari India. Ini kerana nombor-nombor ini telah dijumpai dalam teks dan literatur Hindu sejak dahulu lagi.

Masyarakat India pada zaman Vedic sekitar tahun 1500-500BC menggunakan angka mereka sendiri untuk melakukan perkiraan dalam sistem pembinaan mereka. Pengenalan nilai pula pada ketika itu menggunakan perkataan dengan perkataan dasa, shatha, sahasra, ayuta dan beberapa perkataan lain membawa nilai tertentu.

Sistem ini dtambah baik dari tahun ke tahun sebelum simbol yang kita kenali mula dicipta mereka. Simbol nombor 1,4 dan 6 telah pun digunakan dalam Inskripsi Ashoka, teks peraturan yang dipahat pada tiang yang telah pun wujud sejak tahun 3BC. Satu abad kemudiannya, pada anggaran tahun 2BC ke 1BC, nombor 2,4,6,7 dan 9 ditemui dalam tulisan di dinding laluan di Nanaghat.

Kesemua nombor yang ditulis itu mempunyai tulisan yang sama dengan sistem nombor yang kita kenali sekarang, bagaimanapun pada ketika itu simbol itu tidak membawa nilai serupa seperti nombor.

Individu pertama yang memperkenalkan beberapa penambahbaikan pada sistem nombor dan turutan nombor, adalah seorang ahli matematik India bernama Aryabatha pada tahun 499.

Ada dua sumbangan Aryabatha yang sangat penting pada dunia iaitu sistem kedudukan nilai dan juga konsep nilai '0' pada nilai sesuatu. Menyambung hasil kerja yang ditemui dalam manuskrip Bakhshali pada abad ke 3, Aryabatha memperkenalkan konsep nilai gandaan 10 untuk mewakili satu simbol sekiranya simbol itu disusun bersebelahan.

Bagaimanapun, sistem yang beliau bangunkan pada ketika itu kurang popular berikutan kesukaran pada mereka untuk menyebut nombor yang terhasil, kerana Aryabatha tidak menggunakan simbol tetapi huruf dalam hasil kerjanya. Apabila nilai yang terhasil ditulis dalam bentuk perkataan hasil daripada gabungan huruf-huruf tadi, perkataan yang terhasil sukar untuk difahami.

Hasil kerja Aryabatha mula menjadi lebih terkenal semasa zaman kegemilangan Islam, apabila tokoh matematik al-Khwarizmi mula merujuk teks tulisan Aryabatha dan mencantikkan lagi hasil kerja beliau.

Pada tahun 825, buku beliau 'Kitab al Jabr wa'l-Muqabala,' diterbitkan selepas menjadikan hasil kerja Aryabatha sebagai rujukan dan kajian. Selain itu, 4 buah buku tulisan Al-Kindi, seorang lagi ahli matematik Arab pada tahun 830 turut sama memperkenalkan sistem kiraan orang India pada masyarakat sana.

Pada ketika inilah sistem turutan nombor yang kita kenali sekarang diperhalusi dan sistem perpuluhan diperkemaskan lagi, bagi membantu masyarakat Islam menyelesaikan beberapa isu baru yang timbul.

Karya-karya al-Khwarizmi tersebar luas. Teknik penulisan nombor, pengiraan serta penggunaan titik perpuluhan mula diterjemahkan ke dalam bahasa-bahasa lain dalam tempoh beberapa ratus kemudian. Sistem pengiraan beliau turut mula digunakan dalam urusan perniagaan seperti sukatan timbangan, jual beli dan juga urusan pembahagian harta pusaka.

Pada abad ke 13, seorang ahli matematik dari Itali bernama Leonardo of Pisa atau lebih terkenal dengan nama Fibonacci menemui sistem tersebut semasa melawat Afrika Utara. Dia mempelajari sistem tersebut semasa di sana dan mengumpulkan apa yang dipelajarinya dalam satu jilid buku yang diterbitkan pada tahun 1202, berjudul 'Liber Abaci' atau 'Buku Kira-Kira.'

Dibuktikan lebih baik berbanding sistem kira-kira Roman ketika itu yang masih digunakan di Itali, yang menggunakan huruf sehingga memerlukan tulisan-tulisan panjang bagi menulis nilai - orang Eropah pada ketika itu tidak menyambut baik cadangan Fibonacci. Ini kerana tulisan beliau ditulis berdasarkan kepada hasil kerja orang India yang disempurnakan oleh orang Arab Muslim.

Ketika itu, wujud larangan penggunaan simbol Arab dalam sebarang dokumen disebabkan peristiwa perang salib, yang menyebabkan masyarakat Eropah mempunyai sentimen buruk terhadap apa saja elemen yang berkait Islam. Walau demikian, lama kelamaan penerimaan terhadap sistem cadangan Fibonacci mula merebak dan sistem numerik Hindu-Arab mula menggantikan sistem numerik Roman pada abad ke 15.

Ketika ini, sistem nombor yang digunakan di seluruh dunia adalah sistem 'Hindu-Arab-Barat', dengan nombor 0 hingga 9 digunakan dalam menyampaikan nilai. Bagaimanapun, wujud satu cabang lain tulisan nombor yang mirip dengan sistem serupa iaitu sistem numerik 'Hindu-Arab-Timur' di mana penggunaan nombor-nombor ini tidak menggunakan nombor 0-9, tetapi menggunakan angka ٠ hingga ٩.

Begitulah serba sedikit bagaimana kajian orang terdahulu berjaya mengembangkan sistem numerik daripada bentuk yang sukar kepada bentuk sedia ada yang mudah difahami sekarang.


11 Taman Tema Terbiar Paling Menyeramkan di Seluruh Dunia

Taman tema atau taman-taman hiburan adalah suatu tempat yang menyeronokkan dan dinikmati oleh hampir semua peringkat umur. Tidak kira apa jua permainan yang disediakan, taman tema selalunya tidak menghampakan dan sering menjadi tempat tumpuan keluarga untuk meluangkan masa bersama.

Namun, sekiranya taman tema ini tidak digunakan untuk jangka masa yang lama, ia boleh menjadi tempat yang menyeramkan dan menakutkan. Ada beberapa sebab taman tema menjadi terbiar, antaranya adalah kurangnya pengunjung, muflis atau menyebabkan kematian. Berikut adalah beberapa taman tema terbiar paling menakutkan di dunia dan bukanlah tempat bagi mereka yang lemah semangat.

Laluan ke taman tema Land of Oz ini sendiri sudah boleh membuatkan orang berasa seram. Land of Oz dibuka pada tahun 1970 di Carolina Utara dan merupakan taman tema terbesar di situ.

Malangnya, taman tema itu tidak dapat bertahan lama dan ditutup dalam tempoh hanya 10 tahun selepas dirasmikan. Sejab beberapa bulan sebelum taman tema itu dibuka lagi, pihak pengurusannya mempunyai masalah dengan hutang.

Akhirnya, dengan hutang yang meningkat dan tanpa dana yang cukup untuk taman tema itu, Land of Oz terpaksa ditutup. Kini, dengan tumbuhan yang semakin tumbuh di sekitar taman tema itu menjadikannya seperti satu nostalgia berhantu.

Sekali pandang, Okpo land yang terletak di Korea Selatan ini benar-benar menyeramkan. Ia merupakan salah satu taman tema terkenal di Asia dan mempunyai kisah tragedi di sebaliknya. Pada awal tahun 90-an, satu nyawa telah terkorban akibat kemalangan yang berlaku di taman tema itu namun tiada permohonan maaf atau pembayaran ganti rugi yang dibuat.

Pada tahun 1999, taman tema itu sekali lagi menyebabkan kemalangan maut dan seorang kanak-kanak perempuan maut akibat salah satu permainannya tercabut keluar. Pemiliknya pula menghilangkan diri selepas kejadian. Taman tema itu akhirnya diarahkan tutup atas faktor keselamatan. Kini taman tema terbiar itu kelihatan sangat menakutkan.

Gulliver's Kingdom merupakan salah satu taman tema paling aneh di Jepun. Taman tema ini mempunyai satu struktur gergasi yang diikat di tanah, diadaptasi dari kisah dongeng Gulliver's Travel.

Taman tema yang dirasmikan pada tahun 1998 itu hanya mampu bertahan selama 3 tahun sahaja apabila ia ditutup terus pada tahun 2001 akibat kekurangan pelancong. Antara masalah yang menyebabkan kurangnya pelancong berkunjung ke taman tema itu adalah disebabkan ia terletak bersebelahan hutan yang terkenal di Jepun sebagai "hutan bunuh diri".

Satu lagi sebab adalah kerana taman tema itu terletak berdekatan dengan bandar Kamikuishiki, di mana tempat asalnya kumpulan ajaran sesat Aum Shinrikyo yang pernah melancarkan serangan ke atas Jepun pada 1995.

Tempat ini merupakan sebuah taman hiburan yang dimiliki oleh syarikat Six Flags. Taman tema ini telah dibeli oleh syarikat itu melalui pajakan pada tahun 2002 hingga 2009. Namun, taman tema itu tidak dapat bertahan lama kerana kawasan itu telah dilanda oleh taufan Katrina yang memusnahkan sebahagian besar New Orleans pada bulan Ogos 2005.

Berikutan tragedi itu, pajakan yang dibuat kepaada Six Flags itu telah ditamatkan kerana taman tema itu terjejas teruk dan tidak boleh beroperasi. Taman tema itu kemudian dimiliki oleh Lembaga Pembangunan Industri New Orleans. Malangnya, tiada kerja membaik pulih yang dilakukan sehingga hari ini. Kini ia menjadi taman tema tinggal dengan pemandangan yang menakutkan.

Joyland adalah salah satu taman tema terbaik dan terbesar di Kansas sehinggalah ia ditutup secara rasmi pada tahun 2006. Taman tema itu bertahan selama 55 tahun lamanya sejak ia dibuka pada tahun 1949. Pada awalnya ia ditutup setelah berlaku kemalangan pada permainan Ferris Wheel apabila seorang kanak-kanak perempuan jatuh pada ketinggian 30 kaki dan mengalami kecederaan teruk.

Joyland kemudiannya ditutup untuk tujuan penambah baikkan. Selepas itu taman tema ini dibuka semula pada tahun 2015 namun hanya beberapa bulan selepas ia dibuka semula, satu ribut taufan telah merosakkan beberapa permaianan penting. Akibat daripada bencana ini, taman tema ini ditutup terus. Kini, taman tema yang tidak lagi dikunjungi itu akan membuatkan anda berasa seram berada di dalamnya.

Spreepark adalah taman hiburan paling banyak dikunjungi di Jerman dengan 1.5 juta pengunjung setiap tahun. Taman tema yang dibuka pada tahun 1969 ini mempunyai keluasan sebanyak 29.5 hektar. Taman tema ini sebelum diberi nama Spreepark, ia dikenali sebagai "Kulturpark Planterwald Berlin".

Setelah sekian lama, jumlah pengunjung yang datang ke taman tema itu semakin berkurangan. Taman tema ini kemudian dijual kepada  Norbert Witte. Namun, Witte mempunyai sejarah hitam apabila 10 tahun sebelum itu salah satu taman temanya di Hamburg mengalami kemalangan paling teruk dalam sejarah taman tema Jerman menyebabkan 7 nyawa terkorban dan 15 lagi cedera.

Pada tahun 2001, pengunjung yang hadir di Spreepark hanyalah 400,000 orang sahaja. Disebabkan taman tema itu hampir muflis dan kehilangan pemberi dana, ia akhirnya ditutup pada tahun berikutnya. Kini, taman tema itu kelihatan terbiar dan menyeramkan.

Takakanonuma Greenland ini adalah taman tema tinggal yang menyeramkan dan merupakan salah satu tempat berhantu di Jepun. Taman tema ini terletak kira-kira 250km dari utara Tokyo. Taman tema ini dibuka pada tahun 1973 dan hanya bertahan selama dua tahun sahaja sebelum ia ditutup. Tidak diketahui punca mengapa ia dihentikan namun ramai berpendapat ia disebabkan beberapa kemalangan maut yang terjadi.

Akan tetapi, taman tema ini dibuka semula pada tahun 1986 setelah melalui proses penambah baikkan tetapi tidak juga bertahan lama kerana ia ditinggalkan terbiar semula pada tahun 1999. Pesaingan hebat taman tema lain di Jepun menyebabkan Takakanonuma Greenland ini tidak dapat bertahan.

Kini, apa yang tinggal hanyalah permainan usang yang ditumbuhi tumbuhan liar dan pokok-pokok menjalar. Keadaan di sini sangat menyeramkan. Banyak orang yang mengatakan mengalami beberapa peristiwa aneh semasa melawat taman tema terbiar ini.

Lake Dolores Waterpark dianggap sebagai salah satu taman tema air terbengkalai paling menakutkan. Taman tema ini terletak di Selatan California dan dibina oleh seorang ahli perniagaan tempatan bernama Bob Byers. Nama taman tema ini diberi sempena nama isteri Bob iaitu Dolores.

Taman tema yang dibuka pada tahun 1962 ini merupakan taman tema air pertama di Amerika Syarikat. Namun, malangnya bagi taman tema air ini apabila popularitinya semakin malap dan jumlah pengunjung yang datang juga semakin berkurangan. Keadaan bertambah teruk apabila seorang pekerja di situ lumpuh akibat jatuh daripada salah satu gelongsor air di taman tema itu.

Setelah taman tema air itu ditinggalkan sepenuhnya, pelbagai cerita aneh dan menyeramkan berlegar di kalangan penduduk Selatan California. Kini, taman tema itu kelihatan menyeramkan dan sebahagian besar kawasannya telah dijual kepada beberapa pemaju yang berbeza.

Taman tema Chippewa Lake Park ini terletak di Ohio, daerah Medina dan dibuka pada tahun 1878 lagi. Taman tema ini telah bertahan selama 100 tahun sebelum ianya ditutup pada tahun 1978. Salah satu sebabnya adalah kerana penjualan alkohol tanpa lesen di premis itu. Taman tema itu ditutup secara senyap tanpa ada sebarang hebahan media.

Bukan itu sahaja punca taman tema ini ditutup. Salah satu punca utamanya adalah kerana kekurangan pengunjung yang hadir akibat persaingan yang tinggi seperti taman tema Cedar Point dan taman hiburan Geauga Lake yang terletak berhampiran.

Disebabkan kebanyakan permainan di Chippewa Lake Park ini sudah ketinggalan zaman, para pengunjung memilih untuk berkunjung ke taman tema yang lebih baru. Kini, taman tema itu terbiar selama lebih 40 tahun tanpa disentuh. Kini taman tema itu menjadi kawasan terbiar dan menyeramkan.

Taman tema Boblo ini dianggap antara taman tema terbiar paling menakutkan di dunia. Taman tema ini telah dibuka pada tahun 1898 di Pulau Bois Blanc, Ontario dan berakhir pada penghujung tahun 1993. Suatu masa dahulu, taman tema ini juga mempunayai perkhidmatan feri yang hebat. Ini menjadikan tempat ini sebagai nostalgia hebat walaupon kebanyakan strukturnya telah musnah.

Kini, semua struktur bangunan dan permainan di sini sudah tidak lagi berfungsi, menjadiannya tempat yang begitu menyeramkan. Walaupun terdapat banyak rancangan untuk taman tema ini diubah suai dan dibuka semula, namun semuanya terhenti apabila pemiliknya iaitu Michael Moodenbaugh telah terlibat dalam satu kemalangan jalan raya yang teruk.

Setelah itu segala impian Michael untuk membina semua terpaksa dilupakan dan tempat ini menjadi kawasan tinggal yang pasti akan memberikan rasa seram pada sesiapa yang mengunjunginya.

Taman Tema Mimaland yang dibuka pada tahun 1970-an ini merupakan taman tema pertama dan terbesar di negara kita. Terletak di Gombak, taman tema Mimaland merupakan tempat tumpuan pengunjung terutamanya warga kota Kuala Lumpur ketika itu.

Taman Tema Mimaland yang merupakan singkatan daripada perkataan Malaysia In Miniature Land ini mempunyai beberapa tarikan utama, antaranya ialah papan gelongsor air gergasi, kolam renang terbesar Asia Tenggara ketika itu, taman yang dipenuhi model haiwan pra sejarah bersaiz besar dan banyak lagi.

Malangnya, taman tema yang menjadi kebanggaan negara kita sebelum adanya Sunway Lagoon atau Wet Waterworld of Tambun ini ditutup ekoran kejadian maut seorang warga Singapura pada tahun 1993. Kini, setelah hampir 25 tahun ianya ditutup, Mimaland semakin dilupakan. Apa yang menjadi buah mulut mengenai taman tema terbiar ini adalah kisah seram atau mistik yang menyelubunginya.


9 Fakta Menarik Mengenai Siri TV "The Big Bang Theory" Yang Ramai Tak Tahu

Siri TV "The Big Bang Theory" adalah antara salah satu sitkom yang paling popular dan mendapatkan sambutan yang hangat di Amerika Syarikat. Terlalu popular, ia menjadi kegilaan di seluruh dunia termasuklah di Malaysia.

Ia mengisahkan sekumpulan rakan dari kalangan bijak pandai, mempunyai kerjaya sebagai saintis dan jurutera melalui hari-hari biasa mereka.

Dalam 3 musim pertama, Jim Parsons, Johnny Galecki dan Kaley Cuco menerima bayaran sehingga RM250,000 bagi setiap episod.

Namun siri TV terbitan CBS ini tersangat berjaya sehinggakan 3 pelakon ini bersama-sama 2 lagi iaitu Kunal Nayyar dan Simon Helberg menerima bayaran sebanyak RM4.3 juta bagi setiap episod.

iluminasi.com kongsikan 9 fakta mengenai siri The Big Bang Theory yang ramai tak tahu.

Sekali dengar pasti anda menyangkakan ia hanyalah lagu rekaan untuk siri TV ini. Namun, lagu "Soft Kitty" adalah sebuah lagu yang benar-benar wujud.

Lirik bagi lagu kesukaan Sheldon ketika dia sedih atau ingin tidur ini ditulis oleh seorang guru dari Australia yang bernama Edith Newlin pada tahun 1930-an.

Anak kepada Edith memfailkan saman terhadap beberapa syarikat yang mempunyai kaitan dengan The Big Bang Theory kerana melanggar undang-undang hak cipta bagi lagu tersebut.

Penerbit Bill Prady mendedahkan bahawa anak perempuannya menyanyi 'Soft Kitty' ketika di sekolah pra-sekolah, selepas gurunya mendengarnya semasa bekerja di Australia.

Cermin mata yang dipakai oleh Leonard tidak mempunyai kaca. Menurut pelakon watak tersebut Johnny Galecki, disebabkan oleh Jim Parsons jauh lebih tinggi berbanding dirinya, beliau perlu untuk selalu melangut ke atas.

Cahaya daripada projektor terpantul pada cermin matanya dan menyebabkan silau.

Rumah di mana Sheldon dan Leonard tinggal hanya mempunyai satu tangga dan satu tingkat.

Setiap kali watak-watak dalam TBBT harus memanjat tangga, kru rakaman hanya perlu menukar rupa bentuk pintu yang ada.

Dan ketika berlakon, mereka harus turun dan naik berkali-kali di tangga yang sama untuk memperlihatkan bahawa mereka sedang menaiki atau menuruni tangga.

Apartmen yang didiami oleh Raj dan rumah Howard dan Bernadette tidak pernah muncul dalam episod yang sama.

Ini disebabkan oleh kedua-dua apartment dan rumah ini adalah set penggambaran yang sama.

Tajuk siri "The Big Bang Theory" adalah sangat sesuai dengan jalan cerita dan watak-watak yang ada di dalamnya. Namun, ia bukanlah tajuk asal.

Pada mulanya, siri TV ini diberi tajuk, "Penny, Lenny dan Kenny". Bunyinya agak pelik kan?

Jim Parsons sebenarnya boleh bermain theremin, alat muzik kegemaran Sheldon.

Dan adalah agak mengejutkan kerana alat muzik ini yang dicipta pada tahun 1920 dan dinamakan bersempena nama pencipta dari Soviet, Leon Theremin, adalah antara alat muzik yang paling sukar untuk dimainkan.

Selain itu, hampir kesemua pelakon dalam siri ini mempunyai bakat dalam bidang muzik di mana Johnny Galecki boleh bermain cello, Mayim Bialik bermain harp dan Simon Helberg bermain piano.

Jika anda betul-betul perhatikan, warna t-shirt yang dipakai oleh Sheldon sebenarnya menggambarkan emosi yang tertentu.

Merah bermakna dia marah, ungu bermakna cinta dan semangat, hijau bermakna ketenangan dan keyakinan, kuning bermaksud ketakutan, biru bermaksud kasihan, biru muda bermaksud harapan dan warna jingga bermaksud tamak.

Mayim Bialik, yang benar-benar memiliki PhD dalam neurosains memberitahu bahawa bagaimana profesion Amy Farrah Fowler boleh terhasil.

"Mereka tidak mempunyai kerjaya tertentu untuk diberikan kepada watak saya apabila saya muncul dalam episod akhir musim ketiga. Dalam musim keempat, Bill Prady memberitahu mereka ingin menjadikan Amy sebagaimana saya dalam kehidupan sebenar supaya saya boleh membetulkan perkara di dalam skrip jika berlaku kesilapan,".

Sheldon adalah watak yang paling nerd dalam kesemua watak dan dia juga merupakan pakar dalam segalanya daripada komik Marvel hinggalah ke Star Trek.

Namun, Jim Parsons memberitahu beliau tidak pernah meminati rancangan TV kegemaran Sheldon, terutamanya Doctor Who dan Star Trek.

"Saya tak pernah menonton Star Trek dan saya tak tahu mengenai Doctor Who," jelas Jim Parsons.


9 Teknik Seni Bela Diri Paling Berbahaya Dalam Dunia

Sejak dari zaman purba, manusia daripada pelbagai latar belakang budaya dan geografi sentiasa bertempur, bertarung dan berperang. Semasa zaman purba, manusia bertarung menggunakan tangan kosong, kayu, batu, tombak dan pelbagai senjata lain lagi untuk mempertahankan diri mereka.

Lama-kelamaan, manusia mula membentuk beberapa seni pertarungan yang merangkumi teknik bertahan dan menyerang yang berbeza. Sesetengah daripada seni ini digunakan untuk mempertahankan diri, manakala sebahagian yang lain pula adalah untuk mematikan pihak lawan. Berikut adalah beberapa bentuk seni mempertahankan diri yang paling kejam, bahaya dan ganas pernah dihasilkan.

Ramai yang mungkin tidak pernah mendengar atau tahu tentang seni bela diri ini. Bacom juga dikenali dengan nama Vacon adalah seni mempertahankan diri hibrid dari Peru yang dibangunkan di kawasan jalanan bandar Lima untuk tentera Peru.

Seni mempertahankan diri Bacom ini direka untuk menumpukan cara menimbulkan kecederaan pada musuh dalam masa yang singkat. Ia juga melibatkan penggunaan senjata rahsia dan tumbukan padu bagi mengganggu keseimbangan lawan.

Eskrima adalah seni mempertahankan diri tradisional dari negara Filipina yang menumpukan pada penggunaan senjata seperti tongkat, pisau dan juga tangan kosong. Eskrima adalah seni tempur jarak dekat yang melibatkan cara melucutkan senjata, mengunci tangan dan menjatuhkan musuh dengan pantas.

Sesetengah sekolah seni mempertahankan diri mengajarkan teknik tangan kosong sebagai teknik utama. Eskrima moden telah dikembangkan di mana pihak lawan boleh dibunuh dalam beberapa saat sahaja bertempur dengan menumpukan gerak langkah kaki pada kedudukan rendah yang stabil.

Rough and Tumble ini juga dikenali sebagai Gouging dan merupakan satu seni mempertahankan diri dari Amerika Syarikat yang dibangunkan pada abad ke-18. Teknik berlawan Rough and Tumble ini menumpukan kepada mencederakan mata, teknik mematahkan serangan dan menjatuhkan lawan.

Bukan itu sahaja, teknik bertempur Gouging ini juga difokuskan kepada menggigit pihak lawan. Tujuan seni mempertahankan diri ini dihasilkan adalah untuk mencacatkan pihak lawan pada bahagian mata, hidung, telinga dan alat sulit dengan sepantas yang mungkin. Teknik seni mempertahankan diri ini seakan campuran gusti dan juga tinju moden.

Ninjutsu sebenarnya adalah lebih kepada seni helah berbanding seni mempertahankan diri. Seni ini memberi tumpuan kepada teknik pertempuran yang bukan tradisional dari era feudal Jepun. Seni Ninjutsu ini melibatkan teknik tersembunyi, penyamaran dan sabotaj yang dibangunkan untuk tujuan pengintipan yang kini diamalkan sebagai seni mempertahankan diri.

Ia sering diamalkan semasa perang gerila dan perang yang tidak konvensional oleh para ninja atau pembunuh upahan. Senjata yang digunakan oleh para pengamal Ninjutsu ini juga terdiri daripada beberapa senjata rahsia yang lebih tersembunyi, selain pedang Katana yang biasanya digunakan oleh Samurai. Selain itu, seni bela diri ini juga digunakan semasa operasi pengintipan dan pemantauan.

Jiu-Jitsu Brazil adalah seni mempertahankan diri jarak dekat yang dikembangkan di Amerika Selatan dan Brazil tetapi pada dasarnya ia berasal dan diwariskan dari Judo Jepun. Tumpuan utama Jiu-Jitsu Brazil adalah teknik pergelutan dan menjatuhkan musuh yang lebih besar dan kuat dengan mudah agar mendapat kelebihan ketika bergelut di atas lantai.

Selain itu, seni mempertahankan diri ini juga memfokuskan pada teknik mengunci dan mencekik lawan pada bahagian anggota badan dengan cara tertentu dan menjadikannya sebagai salah satu senjata yang memberi kecederaan pada lawan.

Silat adalah seni mempertahankan diri yang dicipta oleh orang-orang Melayu yang ini merupakan sebahagian dari Malaysia, Indonesia, Thailand dan Singapura. Silat adalah seni mempertahankan diri yang diturunkan dari keluarga ke keluarga, bukan seperti Seni Mempertahankan Diri Campuran (MMA)

Sesetengah mahaguru percaya bahawa Silat sebenarnya diilhamkan daripada pergerakan haiwan. Silat menumpukan pada teknik mengeksploitasi kelemahan musuh dan menguasai mereka secepat yang mungkin.

Muay Thai adalah seni mempertahankan diri yang berasal dari Thailand yang juga dikenali di barat sebagai Thai Kick Boxing. Seni mempertahankan diri ini memfokuskan pada pertempuran dengan menggunakan siku, lutut, penumbuk dan juga betis. Ini menjadikan seluruh tubuh manusia itu sebagai senjata.

Selain itu, teknik mencangkuk pihak lawan juga dititik beratkan agar pertempuran jarak dekat menjadi begitu bahaya dan efektif. Muay Thai juga menggunakan pergerakan badan yang penuh agar teknik yang dilancarkan mempunyai kuasa yang penuh. Seni mempertahankan diri ini sangat membinasakan sehingga boleh membunuh seekor lembu dengan hanya satu tendangan sahaja.

Seni mempertahankan diri ini mungkin sudah diketahui ramai dan terkenal kerana jaguh UFC iaitu Khabib Nurmagomedov adalah salah seorang pengamalnya. Sambo ini berasal dari Rusia dan berkembang pada sekitar tahun 1920. Seni mempertahankan diri ini juga diajarkan kepada pasukan tentera Rusia.

Sambo banyak mengadaptasikan seni mempertahankan diri lain seperti gaya gusti Kodokan, Judo, Jujutsu, Greco-Roman dan juga gaya bebas. Sambo berasal dari perkataan "Samooborona Bez Oruzhiya" yang bermaksud "seni bela diri tanpa senjata". Teknik yang diajar dalam Sambo adalah cara untuk menjatuhkan, mengunci, serta menangkis serangan musuh menggunakan keseluruhan badan dan sudut yang tepat.

Krav Maga yang berasal dari Israel dianggap sebagai seni mempertahankan diri paling berbahaya dan membunuh di dunia. Krav Maga pada asalnya adalah sistem pertahanan diri yang dibangunkan untuk tentera Israel dan kini diajarkan sebagai salah satu seni bela diri.

Krav Maga adalah seni mempertahankan diri hibrid mengambil gaya dari beberapa seni mempertahankan diri seperti tinju, gusti, Aikido, Judo, dan KAPAP. Krav Maga akan membuatkan pejuang untuk bertindak balas terhadap serangan sebelum lawan melakukan serangan lagi. Setiap gerakan dalam Krav Maga hanya memfokuskan untuk mematahkan serangan dan juga membinasakan lawan dengan pantas.


Bagaimana Rupa Sel Kanser Pada Tubuh Yang Dijangkiti?

Kanser merupakan satu penyakit yang menjadi antara punca kematian tertinggi di kalangan manusia.

Sehingga kini penyelidikan belum dapat menjawab serta mencegah penyakit kanser daripada berlaku, walaupun secara amnya, manusia sudah memahami sebab kenapa kanser berlaku dan bagaimana hendak merawatnya.

Ini menjadikan penyakit kanser merupakan satu igauan buruk yang besar kemungkinan mengganggu kita semua, berikutan risiko tersembunyi kita dijangkiti. Tetapi, pernahkah anda lihat apa sebenarnya rupa kanser yang menyerang tubuh manusia?

Kanser tulang menyerang tisu-tisu tulang dan kebiasaannya memang wujud dalam bentuk tidak berbahaya (benign) berbanding bentuk bahaya (malignant). Kanser tulang benign tidak merebak, tidak merosakkan tisu yang ada serta tidak membahayakan kesihatan.

Kanser tulang malignant pula merbahaya kerana dikategorikan sebagai jenis kanser utama. Bagaimanapun kanser tulang jarang berlaku dengan hanya ditemui dalam kadar 1 peratus daripada jumlah kes kanser.

Kanser kolon merupakan kanser yang menyerang organ dalaman usus besar serta menjadi antara jenis kanser terbanyak didapati berlaku. Kebiasaannya, kanser kolon bermula dengan pertumbuhan sel yang membentuk 'polyps' pada dinding usus sebelum membesar.

Masalahnya, kanser kolon ini sangat sukar untuk dikesan kerana simptomnya hanya kelihatan ketika sel kanser itu sudah berada pada peringkat tinggi. Walaupun begitu, tanda seperti masalah selalu kurang selesa pada bahagian perut boleh menjadi petunjuk awal seperti kerap cirit birit, berlaku pendarahan dari usus dan mengalami kesukaran untuk membuang air besar.

Kanser mulut atau kanser oral adalah serangan mutasi ke atas bahagian dalam mulut, sehingga membentuk satu lapisan lain pada bahagian tersebut. Kanser ini boleh berlaku pada permukaan lidah, pada bahagian lelangit mulut dan dinding sisinya, gusi dan juga bibir.

Berikutan kedudukannya yang boleh diakses, simptomnya juga mudah dikesan seperti pembentukan ulser dalam tempoh yang lama, bengkak pada bahagian mulut dan leher, masalah bengkak gusi yang tidak sembuh dan beberapa petunjuk lain. Sekiranya anda merokok dan suka minuman alkohol, anda mempunyai risiko lebih tinggi diserang kanser mulut.

Kanser kulit boleh dibahagikan kepada dua bahagian iaitu melanoma dan carcinoma, dengan kedua-duanya menyebabkan perubahan berlaku pada bahagian kulit anda. Kanser kulit kebiasaannya bermula pada peringkat awal, meninggalkan tompok hitam atau perang pada kulit - seperti tahi lalat.

Kebiasaannya, kanser kulit berlaku pada bahagian permukaan kulit yang mudah terdedah pada matahari, seperti bahagian punggung dan kulit kepala. Bahagian kulit yang selalu terkena kanser kulit ini adalah pada bahagian belakang badan bagi lelaki dan kaki bagi wanita.

Kanser darah merupakan sejenis kanser yang menakutkan. Terbahagi kepada tiga kategori iaitu leukemia, lymphoma dan myeloma, kanser darah sebenarnya bukannya sekadar menyerang darah semata-mata. Ini kerana kanser darah turut sama menyerang organ tulang rawan yang memainkan peranan menghasilkan sel darah merah baru setiap hari.

Secara mudahnya, sebarang jenis tisu kanser yang menyerang darah serta semua organ yang memainkan peranan dalam penghasilan darah, akan dikategorikan sebagai kanser darah. Bagi pesakit yang mengidap penyakit ini, tubuh mereka akan mengalami pertambahan sel darah yang tidak normal, menyebabkan perubahan besar pada komposisi darah mereka sehingga darah tidak lagi mampu memainkan peranannya.


9 Kereta Polis Paling Mahal Di Dunia

Pasukan polis adalah antara agensi yang paling penting dalam mana-mana kerajaan, sebab itulah tidak mengejutkan untuk melihat negara-negara moden memperkemaskan pasukan mereka dengan kelengkapan terkini dan senjata yang canggih.

Namun apabila melibatkan kenderaan polis, terdapat beberapa negara yang sanggup untuk membelanjakan sejumlah wang yang agak tak masuk akal bagi memastikan pasukan polis mereka sentiasa "up-to-date".

Walaupun sesetengahnya kelihatan agak keterlaluan untuk digunakan dalam tugasan polis, namun ia memberikan kelebihan seperti mudah untuk mengejar penjenayah yang juga menggunakan kereta hebat.

iluminasi.com kongsikan 9 kereta polis yang termahal di atas muka bumi ketika ini.

Nissan GT-R adalah salah satu kereta polis paling berharga dari armada kereta polis Abu Dhabi. Walau bagaimanapun, jentera berkuasa ini hanyalah untuk tujuan-tujuan promosi dan perhubungan awam sahaja.

Namun begitu, sesetengah agensi penguatkuasa telah menggunakan Nissan GTR sebagai pengejar kenderaan atau kereta untuk operasi penyamaran dan urusan polis biasa.

Dengan kelajuan maksimum 299 kilometer sejam, Porsche Carrera 911 merupakan salah satu kereta polis terpantas dan termahal bukan sahaja dalam armada Angkatan Polis Austria, tetapi juga di dunia.

Di bawah hud Porsche Carrera ini adalah enjin 6 silinder yang memberikan kereta itu anjakan yang begitu pantas dalam kedua-dua kelajuan dan prestasi.

Seunit jentera ini mencecah harga RM465,000, kereta polis ketujuh termahal di dunia.

Polis Qatar mungkin mempunyai salah satu daripada armada supercar terbesar dalam simpanan.

Bersama-sama dengan Porsche Panamera yang sangat popular, penguatkuasa undang-undang Qatar juga mempunyai Porsche Cayennes dalam barisan mereka.

Inilah sebabnya mengapa kerajaan Qatar adalah pemegang saham Porsche, supaya aliran kereta super untuk penggunaan polis mereka tidak menjadi masalah.

Sebagai tambahan kepada armada polis, Qatar juga mempunyai motosikal BMW dan Toyota Land Cruiser V8 untuk mengawal jalan raya.

Seksi dan laju, tiada apa yang boleh melepasi Lamborghini Gallardo dari pasukan Polis Afrika Selatan.

Dibina dengan enjin V10 yang hebat yang boleh menjana 570 kuasa kuda dan kelajuan maksimum mencecah 320 kilometer sejam, tidak ada siapa yang boleh menyangkal kepantasan Lamborghini Gallardo.

Selain dari Afrika Selatan, Itali dan United Kingdom juga mempunyai supercar ini dalam armada mereka.

Di kedudukan kelima senarai kereta polis paling mahal di dunia adalah Lamborghini Huracan milik polis Itali yang berharga Rm1.1 juta.

Jentera ini adalah sangat menakjubkan yang mampu mencapai kelajuan dari 0 kepada 100 kilometer sejam dalam masa 3.2 saat sahaja dan kelajuan maksimum mencecah 300 kilometer sejam.

Sebelum ini polis Itali menggunakan Lamborghini Gallardo yang mana kerap digunakan untuk pemindahan kecemasan organ untuk kegunaan dalam pembedahan pemindahan dan bekalan darah yang diperlukan di lokasi kemalangan.

Sudahlah kereta ini dianggap sebagai sempurna dengan kelajuan, kuasa dan rekabentuk yang aerodinamik, Lamborghini Murcielago menjadi bertambah menganacam apabila ia diubah suai untuk kegunaan polis.

Di bawah hud kereta ini terdapt sebuah enjin V9 10 silinder yang memberikan dengan maksimum 550 kuasa kuda dan kelajuan 320 kilometer sejam.

Jerman adalah "rumah" kepada pengeluar kereta super, jadi tak hairanlah jika kereta-kereta mahal dijadikan kereta polis, mengejar penyenayah dan melakukan rondaan di jalan raya.

Antara kereta yang paling mahal dijadikan kereta polis Jerman adalah Mercedes Benz Brabus Rocket CLS, yang dikuasakan oleh enjin 6.3L V12 Biturbo 800 yang sangat besar memberikan kelajuan maksimum mencecah 367 kilometer sejam.

Abu Dhabi mempersenjatakan sebuah armada kereta sport polis dan Bugatti Veyron adalah salah satu roadsters yang terkenal dalam kalangan mereka.

Jentera ini mampu mencecah kelajuan 429 kilometer sejam, menjadikannya yang paling pantas dalam senarai ini. Walaubagaimanapun, kereta sport ini tidak ditugaskan untuk mengejar penjenayah tetapi lebih kepada perhiasan yang mempamerkan kekayaan Dubai.

Harga jentera polis Dubai jauh meninggalkan kereta di senarai ketiga, dengan nilai RM6.65 juta.

Dan mengalahkan kereta Bugatti Veyron milik polis Dubai tak lain dan tak bukan Aston Martin One-77, juga milik pasukan polis yang sama.

Harga seunit jentera seksi ini mencecah RM7.7 juga. Dengan harga ini, anda akan mendapat sebuah kereta sport yang dilengkapi dengan enjin V-12 7.3 liter. Ia mampu memberikan 750 kuasa kuda dengan kelajuan maksimum 354 kilometer sejam.

Aston Martin One-77 boleh dianggap sebagai kereta polis paling canggih dan hebat, yang mana telah disumbangkan oleh seorang penduduk Dubai yang sangat kaya kepada pasukan polis mereka.